Համացանցում են հայտնվել մոտակա 100 տարվա համար անգլիացի գիտնական Սթիվեն Հոկինգի կանխատեսումները, հաղորդում է Oane-ը։ Հոկինգը մահացել է անցած տարի։ Հոկինգը ենթադրել է, որ արդեն 2600 թվականին Երկրի վրա մարդկանց մեծ թվի պատճառով ռեսուրսների դեֆիցիտ կառաջանա։ Գոյություն ունի կենդանի օրգանիզմների 80% տեսակների անհետացման ռիսկ։ Ֆիզիկոսը կանխատեսել է նաև միջուկային պատերազմ, գլոբալ տաքացում և արհեստական վիրուսների առաջացում, ինչպես նաև Երկրի հետ մետեորիտների բախում։ Նա կարծում էր, որ արհեստական ինտելեկտը կսպանի մարդկությանը, մարդկանց մոտ ցանկություն կառաջանա բոլոր բարդ գործընթացները համակարգիչներին փոխանցել։


«Ժառանգություն» կուսակցության գրասենյակում այսօր՝ հուլիսի 3-ին, տեղի է ունեցել ՀՅԴ-ի նախաձեռնած քաղաքական հանդիպումը։ «Ժառանգությունից» NEWS.am-ին հայտնում են, որ հանդիպմանը «Ժառանգություն»-ից մասնակցում էին կուսակցության նախագահ Անդրանիկ Գրիգորյանը, փոխնախագահ Նարինե Դիլբարյանը, Գործադիր մարմնի անդամներ Հայկ Գասպարյանը, Գագիկ Մարգարյանը, ՀՅԴ-ից՝ ԳՄ անդամներ Արծվիկ Մինասյանը, Լիլիթ Գալստյանը և Արմենուհի Կյուրեղյանը։ Հանդիպման ընթացքում քննարկվեցին համատեղ գործունեության հնարավոր ուղղությունները, համագործակցության եզրեր ընտրվեցին դատաիրավական բարեփոխումները, ընտրական օրենսգրքի և կուսակցությունների մասին օրենքի փոփոխությունները։ Նշվեց, որ Արցախի և Հայաստանի հետագա առավել սերտ գործակցության հարցում երկու կուսակցությունների դիրքորոշումները ընդհանուր են, և քաղաքական անցյալին վերադարձ այլևս չի կարող լինել


Նոյեմբերի 29-ին, ժամը 11։02-ին «911» ծառայություն ահազանգ է ստացվել, որ հրդեհ է բռնկվել Երևանի Կոմիտասի պողոտայի 35/2 շենքի 1-ին հարկում։ Նշենք, որ այս հասցեում գտնվում Կադաստրի կոմիտեի «Արաբկիր» սպասարկման գրասենյակը։ Հրդեհի բարդության «1 ԲԻՍ» կանչով դեպքի վայր է մեկնել ԱԻՆ ՓԾ հրշեջ-փրկարարական ջոկատներից չորս մարտական հաշվարկ։ Հրդեհը մարվել է քաղաքացիների ուժերով։ Աղբատարում այրվել է 1 քմ աղբ, ջերմահարվել՝ 50 սմ էլեկտրական մալուխ և 1 դուռ։ Փրկարարները տարահանել են 250 քաղաքացու. տուժածներ չկան։


ՀՀ վերաքննիչ քրեական դատարանը վարույթ է ընդունել և քննության առել ՀՀ զինվորական դատախազության ներկայացրած վերաքննիչ բողոքը՝ 25 տարվա վաղեմությամբ կատարված սպանության գործով Աշտարակի շրջանային ժողդատարանի կողմից կայացված դատավճիռը նոր երևան եկած հանգամանքի հիմքով բեկանելու և գործը առաջին ատյանի դատարան նոր քննության ուղարկելու վերաբերյալ, հաղորդում է Գլխավոր դատախազությունը։ 2018թ. հուլիսին ՀՀ ոստիկանության Վաղարշապատի բաժին է ստացվել Է. Պ.-ի դիմումն այն մասին, որ 1994թ. ապրիլի 16-ին Արմավիրի մարզի Տարոնիկ գյուղի տարածքում գործող ռեստորանային համալիրում վիճաբանության ընթացքում իր հորը՝ Մհեր Պողոսյանին դիտավորյալ սպանել է Հ.Գ.-ն (խոսքը Մանվել Գրիգորյանի եղբորորդու՝ Հրանտ Գրիգորյանի մասին է, ով հետագայում ԱԺ պատգամավոր էր դարձել-խմբ), սակայն դեպքի իրական հանգամանանքները խեղաթյուրվել են և արդյունքում վերջինս ենթարկվել է ընդամենը 1 տարվա ազատազրկման։ Ներկայացված հաղորդման հիման վրա նյութերի նախապատրաստման ընթացքում տված բացատրությամբ Է.Պ.-ն վերահաստատել է հայտնած տեղեկությունը՝ հավելելով, որ այդ մասին իրեն պատմել են նաև դեպքին ականատես կոնկրետ անձինք, իսկ հետագայում Հ. Գ.-ի հորեղբայրը՝ Մ. Գ.-ն, եկել է իրենց տուն և ահաբեկել իր պապիկին, որպեսզի վերջինս բողոք չներկայացնի, ինչից վախենալով՝ իրենք ընտանիքով հեռացել են Հայաստանից։ Նյութերի նախապատրաստման ընթացքում տվյալներ են ստացվել նաև այն մասին, որ ՀՀ պաշտպանության նախարարի տեղակալի ստորագրությամբ 1993թ. մարտի 13-ի ամսաթվով տեղեկանք է տրվել առ այն, որ Մ. Պ.-ն զոհվել է 1994թ. ապրիլի 16-ին՝ ծառայողական պարտականությունների կատարման ժամանակ։ Ելնելով վերոգրյալից՝ ՀՀ ոստիկանության Վաղարշապատի բաժնում 2018թ. օգոստոսի 6-ին ՀՀ քրեական օրենսգրքի 314-րդ հոդվածի 1-ին մասով հարուցվել է քրեական գործ՝ պաշտոնատար անձի կողմից անձնական այլ դրդումներով կամ խմբային շահերից ելնելով պաշտոնական փաստաթղթերում ակնհայտ կեղծ տեղեկություններ կամ գրառումներ մտցնելու, կեղծում կատարելու դեպքի առթիվ։ ՀՀ ՔԿ զինվորական քննչական գլխավոր վարչությունում սկսված նախաքննության ընթացքում իրականացված բազմածավալ քննչական և դատավարական այլ գործողությունների, օպերատիվ-հետախուզական միջոցառումների, դրանց նկատմամբ իրականացված պատշաճ դատախազական հսկողության արդյունքում փաստական տվյալներ են ստացվել այն մասին, որ Էջմիածին քաղաքի «Տոչ պրիբոր» գործարանի տնօրեն Մ.Պ.-ն 3 անձանց հետ 1994թ. ապրիլի 16-ին գնացել են Ակնալիճ գյուղի լճի տարածքում գտնվող ռեստորան։ Ճաշելուց հետո ռեստորանի բակում նրանց մոտեցել են մի քանի անձինք, որոնց թվում՝ նաև Հ. Գ.-ն։ Տեղի է ունեցել վիճաբանություն և քաշքշոց, որի ընթացքում Հ. Գ.-ն հանել է ատրճանակը, օդ կրակել, այնուհետև կրակել Մհեր Պողոսյանի ուղղությամբ և արագ հեռացել դեպքի վայրից։ Մ. Պ.-ն տեղափոխվել է հիվանդանոց, որտեղ, սակայն, ստացած հրազենային վնասվածքներից մահացել է։ Նախաքննությամբ պարզվել է, որ դեպքի առթիվ 1994թ. ապրիլի 17-ին քրեական գործ է հարուցվել 1961թ. ընդունված քրեական օրենսգրքի 99-րդ հոդվածի 6-րդ կետով, և սկզբնական փուլում Հ. Գ.-ին մեղադրանք է առաջադրվել նույն հոդվածի 2-րդ և 6-րդ կետերով՝ չնչին շարժառիթով, շատերի կյանքի համար վտանգավոր եղանակով սպանություն կատարելու համար։ Սակայն 1994թ. ապրիլի 26-ին որոշում է կայացվել Հ.Գ.-ին առաջադրված մեղադրանքը փոփոխելու մասին, և 1994թ. դեկտեմբերի 19-ին Աշտարակի շրջանային ժողդատարանի կողմից կայացված դատավճռով նա մեղավոր է ճանաչվել 1961 թ. ընդունված ՀՀ քրեական օրենսգրքի 259.1-րդ հոդվածի «Բ» կետով՝ զենքի հետ վարվելու կանոնների խախտմամբ Մ. Պ.-ին մահ պատճառելու համար և դատապարվել 1 տարի ժամկետով ազատազրկման։ Նախաքննության ընթացքում ՀՀ ՊՆ ԶՍՊ վարչությունից առգրավվել է Մ. Պ.-ի արխիվային գործը, որի զննությամբ պարզվել է, որ նրան տրվել է զոհվածի կարգավիճակ՝ չնայած այն հանգամանքին, որ ըստ ձեռք բերված փաստական տվյալների՝ Մ.Պ.-ն զինվորական ծառայության հետ բացարձակապես կապ չի ունեցել և մարտական գործողությունների մասնակից չի հանդիսացել։ Զննված գործում առկա է եղել նաև Մ. Գ.-ի կողմից տրված տեղեկանք առ այն, որ Մ.Պ.-ն զոհվել է 1994թ. ապրիլի 16-ին՝ ԼՂՀ Մարտակերտի շրջանի Մատաղիս գյուղում, ինչը հակասում է քրեական գործում առկա այլ փաստական տվյալներին, մասնավորապես՝ դատավճռին։ Ավելին. պարզվել է, որ 2002թ. հունիսի 1-ին ՀՀ երկրորդ նախագահի կողմից թիվ ՆՀ-1106 հրամանագրով Մ. Պ.-ն հայրենիքի սահմանները պաշտպանելիս ցուցաբերած անձնազոհության և խիզախության համար հետմահու պարգևատրվել է արիության մեդալով։ Նկատի ունենալով, որ քրեական գործի նախաքննության ընթացքում ի հայտ են եկել դատական ակտ կայացնելիս դատարանին անհայտ մնացած հանգամանքներ, որոնք ինքնին ապացուցում են դատապարտյալի կատարած հանցանքի ավելի ծանր լինելը, քան այն, որի համար նա դատապարտվել է, այսինքն՝ որոնք առերևույթ վկայում են Հ. Գ.-ի կողմից խուլիգանական դրդումներով և շատերի կյանքի համար վտանգավոր եղանակով Մ. Պ.-ին սպանելու և այդ իրողությունը թաքցնելու նպատակով մարտական գործողությունների ժամանակ վերջինիս զոհվելու մասին անձնական գործ կազմելու, պարգևատրելու վերաբերյալ, 2018թ. դեկտեմբերի 10-ին ՀՀ զինվորական դատախազ Վահե Հարությունյանի որոշմամբ նոր երևան եկած հանգամանքի հիմքով հարուցվել է վարույթ։ 2018թ. հարուցված գործի նախաքննության և հարուցված վարույթի ընթացքում ձեռք բերված փաստական տվյալների, ինչպես նաև 1994թ. կայացված դատավճռի համադրված վերլուծությունից ակնհայտ է դարձել, որ այդ դատավճիռն օրինական և հիմնավոր չէ, քանի որ դատարանը սխալ է գնահատել գործով ձեռք բերված ապացույցները և, Հ. Գ.-ին դատապարտելով ՀՀ նախկին քրեական օրենսգրքի 259.1-րդ հոդվածի «Բ» կետով, թույլ է տվել նյութական և դատավարական իրավունքի խախտում։ ՀՀ Վճռաբեկ դատարանի և Եվրոպական դատարանի նախադեպային իրավունքի համատեքստում ակնհայտ է դարձել, որ Մ. Պ.-ին կյանքից ապօրինաբար զրկելու դեպքի վերաբերյալ հարուցված քրեական գործի նախաքննությունը և դատաքննությունը կատարվել են ակնհայտ թերություններով ու քրեական դատավարական նորմերի խախտումներով։ Վերոնշյալ բոլոր հանգամանքները հաշվի առնելով՝ ՀՀ զինվորական դատախազ Վահե Հարությունյանը ներկայացրել է վերաքննիչ բողոք՝ պահանջելով նոր երևան եկած հանգամանքի հիմքով բեկանել 25 տարվա վաղեմությամբ կատարված սպանության գործով կայացված դատավճիռը ու և գործն ուղարկել առաջին ատյանի դատարան՝ նոր քննության։ Բողոքի դատական քննությունը ներկայումս ընթացքի մեջ է։


Հայաստանի Զինված ուժերի զինծառայողների իրային ապահովման չափաքանակներում ներառվում է դաշտային նոր համազգեստի տեսակ՝ մինչև սեզոնային բաճկոնը։ Այսօր տեղի ունեցած նիստի ժամանակ այդ նպատակով Կառավարությունը փոփոխություններ և լրացումներ կատարեց իր նախկին որոշումներից մեկում։ «Նախատեսվում է Զինված ուժերի զինծառայողների իրային ապահովման չափաքանակներում ներառել դաշտային նոր համազգեստի տեսակ՝ մինչև սեզոնային բաճկոնը, ինչպես նաև հստակեցնել սպիտակեղենի հատկացման քանակները»,- ասաց Պաշտպանության նախարար Դավիթ Տոնոյանը։ Սա կառավարության նիստի օրակարգի նախավերջին հարցն էր, որից հետո կառավարությունն անցավ գաղտնի հարցի քննարկմանը։


Հուլիսի 30-ին, ժամը 17։23-ին «911» ծառայությանն ահազանգ է ստացվել, որ Արարատի մարզի Արտաշատ քաղաքի Երևանյան խճուղու թիվ 20 հասցեում՝ «Լիգա» ՍՊԸ-ի կայանատեղիում, տեղի է ունեցել գազի արտահոսք՝ հրդեհի բռնկմամբ։ Դեպքի վայր է մեկնել ԱԻՆ ՓԾ հրշեջ-փրկարարական ջոկատից մեկ մարտական հաշվարկ։ Պարզվել է, որ «Լիգա» ՍՊԸ-ի մոտակայքում հատուկ տեխնիկայով աշխատանքներ իրականացնելիս տեղի է ունեցել գազի արտահոսք՝ հրդեհի բռնկմամբ։ Մինչ փրկարարների՝ կանչի վայր հասնելը Կ.Մ.-ն (ծնված 1984 թ.) և Գ.Գ.-ն (ծնված 1987 թ.) տարբեր աստիճանի այրվածքներով տեղափոխվել են Արտաշատի ԲԿ, որտեղ բժիշկները Կ.Մ.-ի առողջական վիճակը գնահատել են բավարար, իսկ Գ.Գ.-ինը՝ միջին ծանրության։ Գ.Գ.-ն տեղափոխվել է Երևան քաղաքի «Ճառագայթային բժշկության և այրվածքների հանրապետական գիտական կենտրոն», ում առողջական վիճակը բժիշկները գնահատել են ծանր։ Հրդեհը մեկուսացվել է ժամը 17։37-ին, մարվել՝ 17։42-ին։ Այրվել են «Լիգա» ՍՊԸ-ի պահակակետի 1 պատուհան, գովազդային վահանակն ամբողջությամբ (8 քմ) և ջերմահարվել՝ կախովի առաստաղը (մոտ 3 քմ)։


ՀՀ երկրորդ նախագահ Ռոբերտ Քոչարյանի անունից ցավակցական հեռագիր է հղվել Ֆրանսիայի նախկին նախագահ Ժակ Շիրակի ընտանիքին և հարազատներին։ Այս մասին տեղեկացնում են ՀՀ երկրորդ նախագահի գրասենյակից։ «Սիրելի բարեկամներ, Ընդունեք, խնդրեմ, իմ անկեղծ ցավակցությունները Ֆրանսիայի նշանավոր պետական գործիչ, նախագահ Ժակ Շիրակի մահվան կապակցությամբ։ Անուրանալի է պարոն Շիրակի դերը հայ-ֆրանսիական բարեկամության խորացման, Կովկասի տարածաշրջանում խաղաղության ամրապնդման գործում։ Նախագահ Շիրակը հավերժ կմնա մեր հուշերում որպես հայ ժողովրդի և Հայաստանի անկեղծ ու նվիրված բարեկամ։ Ամենաջերմ զգացմունքներով եմ հիշում մեր հանդիպումները Երևանում և Փարիզում, միջազգային հարթակներում։ Նախագահ Շիրակը լայնախոհ պետական գործիչ էր, հետաքրքիր և իմաստուն զրուցակից, վստահելի ու ազնիվ գործընկեր։ Ժակ Շիրակն ուրույն հետք է թողել պատմության մեջ։ Վստահ եմ, որ սերունդներն ըստ արժանավույն կգնահատեն նրա քաղաքական ժառանգությունը։ Սիրելի բարեկամներ, ևս մեկ անգամ հայտնելով անկեղծ վշտակցությունս, ուժ և տոկունություն եմ մաղթում ձեզ այս ծանր օրերին»,- ասվում է հեռագրում։


Երևանյան մենահամերգիցս առաջ մի ծանր էտապ ունեցա, որի մասին ուզում եմ ձեզ պատմել։ Համերգից մոտ 2 ամիս առաջ, երբ արդեն պիտի սկսվեին ավելի ինտենսիվ փորձերս նվագախմբիս հետ, սկսեցի ջերմել. տաքությունս ստաբիլ 37-37,5 էր, ու գրեթե կորցրի ձայնս (հետո իմացա, որ նման ջերմության դեպքում ձայնալարերը ծանրաբեռնել չէր կարելի)։ Դե իհարկե, այցելեցի այդ ոլորտի լավագույն բժիշկներին։ Պարզվեց՝ ձայնալարերիցս մեկի վրա արյան զեղում էր առաջացել, ինչի դեպքում խիստ հակացուցված է երգելը, իսկ որոշ բժիշկներ անգամ արգելեցին ինձ խոսել։ Ինչքան մոտենում էին համերգի օրերը, այդքան ժամերն ավելի արագ էին անցնում, քան սովորաբար, և ջերմությունս չէր իջնում։ Հետազոտվեցի ամբողջությամբ, որպեսզի հասկանանք ջերմությանս պատճառը (ավելի ուշ պիտի պարզվեր, որ ամենը գերլարվածության արդյունք էր)։ Անկեղծ ասած՝ ճառագայթները և նման պրոցեդուրաները ոչ մի օգուտ չտվեցին, և համերգից մի քանի օր առաջ բժիշկներն ինձ ասացին, որ համերգը պիտի հետաձգվի կամ չեղարկվի, որ այլ տարբերակ չկա, քանի որ ձայնալարի նման տրավմայով 2 ժամ (իսկ իմ ծրագիրը տևում է 2 ժամ 40 րոպե) երգելու դեպքում հնարավոր է, որ անդարձ կորցնեմ ձայնս։ Պիտի որոշում կայացնեի՝ կա՛մ լսել բժիշկներին, կա՛մ սրտիս ձայնին, որն ինձ հուշում էր, որ հենց տեսնեմ երկրպագուներիս, մի հրաշքով կարողանալու եմ երգել։ Ինչպես տեսնում եք, այդպես էլ եղավ։ Հ.Գ. Այդ օրն ինձ պատեց ձեր սերը, որը բուժիչ հատկություն ունի։ Ես հավատում եմ օդի միջոցով սիրով վարակվելու թեզին...


Հայաստանում ՌԴ ԱԴԾ Սահմանապահ վարչության աշխատակիցները ձերբակալել են սահմանախախտի, որը ապօրինի հատել է հայ-թուրքական սահմանը։ Սահմանապահ վարչության մամուլի ծառայությունից հայտնում են, որ մի քանի օր առաջ սահմանապահ վերակարգը Թուրքիայի տարածքում անհայտ անձի էր նկատել, որը մոտեցել էր Հայաստանի պետական սահմանին։ Նա անցել էր սահմանային Արաքս գետը (որով անցնում է պետական սահմանը) և Հայաստանի տարածքում թաքնվելու փորձ էր ձեռնարկել։ Մի քանի րոպե հետո նրան ձերբակալել էին Արտաշատի սահմանապահ ջոկատի զինծառայողները։ Հարցերին պատասխանելիս ձերբակալվածը պարզաբանել է, որ Պակիստանի քաղաքացի է և մտադիր էր տարանցմամբ Եվրամիության երկրներ ուղևորվել։ Զննությամբ սահմանախախտի մոտ հայտնաբերվել է Պակիստանի քաղաքացու անձնագիր և բջջային հեռախոս։ Ներկայումս անցկացվում են անհրաժեշտ համալիր միջոցառումներ հանցագործության կատարման բոլոր հանգամանքները պարզելու համար։


1966 թվականի Mercedes-Benz 600 լիմուզինը, որը պատրաստվել է նավթային մագնատ Նուբար Գյուլպենկյանի պատվերով, աճուրդի կհանվի սեպտեմբերի 21-ին Sotheby’s-ում։ 60-ական թվականներին Գյուլպենկյանը Mercedes ընկերությանը պատվիրել է լիմուզին ապակե տանիքով, բայց ընկերությունը չի կարողացել կատարել այդ խնդրանքը։ Այնուհետև նա գնել է սովորական սեդան և այն փոխանցել ֆրանսիական Henri Chapron ընկերությանը, որը կատարել է անհրաժեշտ թյունինգը, տեղեկացնում է Formacar կայքը։ Բացի ապակե տանիքից, մեքենան ունի նաև ինքնատիպ հետևի բազմոց, որը վերածվում է երկտեղանոց մահճակալի, մինի-բար նստելատեղերի միջև, ծխախոտի պահարանիկներ և սարքերի վահանակ։ Գյուլպենկյանն ասում էր, որ իրեն հարկավոր է սարքերի իր վահանակը, որպեսզի մշտապես հետևի վարորդին։ Գյուլպենկյանի մահվանից հետո լիմուզինը հայտնվել է նրա այգեպանի ձեռքում։ Մեքենան մի քանի տեր է ունեցել, բայց հիանալի վիճակում է։ Վաճառողները նախատեսում են նրա դիմաց առնվազն 300 հազար դոլար ստանալ։


Մեր խմբակցությունը ևս ՏՄՊՊՀ և ՀԿԾՀ հանձնաժողովների անդամների վերանշանակման վերաբերյալ հոդվածի հետ կապված խնդիրներ տեսել է և մենք արդեն սկսել էինք աշխատանքներ տանել՝ օրենքում փոփոխություններ կատարելու ուղղությամբ։ Այս մասին այսօր՝ ապրիլի 8-ին, ԱԺ արտահերթ նիստի ժամանակ ասաց ԱԺ «Լուսավոր Հայաստան» խմբակցության պատգամավոր Տարոն Սիմոնյանը։ Նա նշեց, որ իրենց խմբակցության մտավախությունն այն է, որ անձինք ստացել էին պաշտոններ՝ որոշակի ժամկետով պաշտոնավարելու համար և, փաստորեն, նոր իրակարգավորմամբ ենթադրվում է անձի իրավիճակի վատթարացում. «Հետևապես, այս առումով մենք տեսնում էինք սահմանադրական խնդիր։ Մենք բոլորս գիտենք, որ անձի իրավիճակի վատթարացում չպետք է տեղի ունենա, եթե լավացնող կարգավորում կա, ապա այն կարող է կիրառվել, հակառակ դեպքում՝ առաջանում է սահմանադրականության խնդիր։ Հիմնականում մեզ համար մտավախությունը հենց սա էր և մենք փորձում էինք մեր նախաձեռնությունը բերել ԱԺ՝ հենց այս խնդիրի լուծմամբ»։ Տարոն Սիմոնյանը հավելեց, որ պարզապես կառավարությունը ավելի շուտ հանդես եկավ ժամկետի երկարաձգման նախաձեռնությամբ, և իրենք հնարավորություն կունենանք այս ժամկետում քննարկել, թե որն է ճիշտ, որը՝ սխալ։ Հիշեցնենք, որ կառավարության ապրիլի 4-ի նիստում ներկայացվեց ՀՀ Տնտեսական մրցակցության պաշպանության մասին ՀՀ օրենքում և Հանրային ծառայությունները կարգավորող հանձնաժողովի մասին ՀՀ օրենքում լրացում կատարելու վերաբերյալ հարցը։ Նախկին իրավակարգավորումներով վերոնշյալ հանձնաժողովների անդամները պետք է վերանշանակվեին մինչև այս տարվա ապրիլի 9-ը, սակայն նշված ժամկետներում նշանակումներ տեղի չունեցան, ինչն էլ պատճառ հանդիսացով, որպեսզի ժամկետը երկարաձգվի մինչև հունիսի 30-ը։


«Ժողովուրդ» թերթը գրում է. «Մալաթիա-Սեբաստիա վարչական շրջանի 29-ամյա ղեկավար Դավիթ Կարապետյանի կենսագրական տվյալները չեն դադարում զարմացնել։ Հիշենք, որ նշանակվելու օրերից նրա կենսագրությունը մի քանի ամիս բացակայեց Երևանի քաղաքապետարանի պաշտոնական կայքէջից։ Այս անգամ «Ժողովուրդ» օրաթերթը, ուսումնասիրելով երիտասարդ թաղապետի կենսագրական տվյալները, պարզեց, որ Կարապետյանը մինչ այսօր դեռ բարձրագույն կրթություն չունի։ Ավելին՝ ըստ քաղաքապետարանի պաշտոնական կայքէջում տեղադրված տվյալների՝ Դավիթ Կարապետյանը 2012 թվականից առ այսօր սովորում է Հայաստանի ազգային ագրարային համալսարանի ագրոբիզնեսի և տնտեսագիտության ֆակուլտետում։ Ասել է թե՝ վարչական շրջանի ղեկավարը 8 տարի է՝ ուսանող է։ Ի՞նչ է սովորում թաղապետը 8 տարի, որ չի ստացվում։ «Ժողովուրդ» օրաթերթը այս հարցի պատասխանը ստանալու համար կապվեց Դավիթ Կարապետյանի հետ. «Ես ընդմիջում եմ ունեցել 3 տարի։ Երկու տարի սովորել եմ, հետո 3 տարի ընդմիջում տվել ու նորից շարունակել։ Այս պահին չորրորդ կուրսում եմ. քանի որ հեռակա է, այն տևում է հինգուկես տարի»։ Նշենք, որ Դավիթ Կարապետյանը համայնքի ավագանու ընտրություններին Մալաթիայում համակարգել է ՔՊ-ի շտաբի աշխատանքները, իսկ մինչ այդ աշխատել է «շաուրմայանոցում»։ Ի դեպ, «Ժողովուրդ» օրաթերթը տեղեկացավ, որ Դավիթ Կարապետյանը Մալաթիա-Սեբաստիա վարչական շրջանի ղեկավարի պաշտոնին հայտնվել է միմիայն իր ազգական, Երևանի փոխքաղաքապետ Հայկ Սարգսյանի շնորհիվ։ Պարզվում է՝ Հայկ Սարգսյանը Դավիթ Կարապետյանի հայրիկի մորաքրոջ որդին է, որին, ինչպես մեր աղբյուրներն են պնդում, վերջինս «հոպար» է ասում։ Ինչ խնդիր ունենում է Դավիթ Կարապետյանը, անմիջապես հեռախոսով կապ է հաստատում հենց Հայկ Սարգսյանի հետ։ Հավելենք, որ ինքը՝ Դավիթ Կարապետյանը, մեզ հետ զրույցում «ուրացավ»՝ չխոստովանելով իր և Հայկ Սարգսյանի ազգակցական կապի մասին»։ Առավել մանրամասն՝ թերթի այսօրվա համարում։


Հայ Առաքելական եկեղեցին Քրիստոսի աշակերտների հիշատակության օրը տոնում է Վարագա Խաչին հաջորդող շաբաթ օրը։ Արարատյան հայրապետական թեմից մանրամասնում են, որ բացի 12 առաքյալներից Հիսուս ուներ նաև 72 աշակերտ, որոնց Տերն ուղարկեց Բարի Լուրը քարոզելու բոլոր ազգերին։ Ցավոք, Ավետարանում նշված չեն բոլոր աշակերտների անունները։ Ավետարաններում «աշակերտ» բառն ընդհանրապես գործածվում է Քրիստոսի բոլոր հետևորդների համար։ Հիսուս Քրիստոսն իր առաքյալներին և աշակերտներին «իբրև գառներ գայլերի մեջ»՝ երկու-երկու ուղարկեց՝ քարոզելու Աստծո Արքայությունը՝ ասելով. «Ով ձեզ լսում է, Ինձ է լսում, և ով ձեզ մերժում է, Ինձ է մերժում» (Ղուկաս 10)։ Առաքյալների և աշակերտների միջև գրեթե տարբերություններ չկան, նրանք ունեն նույն իշխանությունը և առաքելությունը (Ղուկաս 10)։


Մեր զրուցակիցն է փաստաբան Նորայր Նորիկյանը։ Վարչապետ Նիկոլ Փաշինյանը փաստեր է հրապարակում, որ 2018-ի մայիսից Հրայր Թովմասյանը իրեն ուղղված առաջարկներով է հանդես եկել, որոնք ինքը մերժել է, որովհետև ինքը նախկինների հետ չի գնում համագործակցության։ Սրանով ՍԴ-ի շուրջ առկա խնդիրը մոտեցա՞վ իր լուծմանը, թե՞ ընդհակառակը, այս բոլոր քայլերով ավելի է խորանում իրավիճակը։ Հարցը ավելի շատ հռետորական է, ես ավելի շատ կցանկանայի այլ համատեքստում գնահատել վարչապետի ասուլիսը։ Նիկոլ Փաշինյանի զբաղեցրած կարգավիճակը տալիս է հնարավորություն արձանագրելու, որ այդ պաշտոնում գտնվող անձը պետք է ոչ միայն վկայակոչի փաստեր և իրադարձություններ, այլ նաև պաշտոնից բխող գործառույթներ իրականացնի և, ըստ էության, եթե առկա են ՍԴ նախագահի հետ կապված խնդիրներ, բնականաբար, այդ քայլերին պետք է իրավական գնահատականներ տալ։ Եթե իրավական գնահատական չի տրվում այդ ամենին, եթե ասվում է, որ միլիարդները չկան, այդ ամենը հանրությունը գիտի, եթե այդ ամենը չիմանար, դուք չէիք լինի վարչապետ։ Այդ ամենը հանրությունը տեսել է, դրա համար էլ ձեզ բերել նստեցրել է վարչապետի պաշտոնին։ Բայց բերել է ոչ նրա համար, որ դուք ամեն անգամ իրեն հիշեցնեք, թե ով է Սերժ Սարգսյանը, ով է Հրայր Թովմասյանը, ինչպես է աշխատել կոռումպացված համակարգը, այլ որ իրավական գնահատական տաք այդ մարդկանց արարքներին։ Թե չէ մենք բոլորս գիտենք, թե ում գրպանում ինչքան փող կա։ Հիմա եթե դուք ասում եք, որ Սերժ Սարգսյանի կոստյումում կան միլիարդներ և նրան ընդամենը մեկ մլն դոլար յուրացնելու մեղադրանք է առաջադրվել, ծիծաղելի վիճակում Սերժը չէ, որ հայտնվում է։ Եթե այդ միլիարդները կան, ես էլ որպես ՀՀ քաղաքացի պնդում եմ, որ մենք ձեզ բերել դրել ենք այդ աթոռին, որ դուք կոպեկ առ կոպեկ հետ բերեք այդ թալանված փողերն ու դնեք բյուջեում։ Թե չէ ամեն 3 ամիսը մեկ ասուլիս տալ ու ասել, որ նախկին կոռումպացված ռեժիմը թալանել ու լափել է, անիմաստ է։ Մենք գիտենք դրանց մասին, մենք ուզում ենք, որ այդ թալանված փողերը հետ բերվեն։ Ես կուզենայի, որ մենք ավելի լուրջ, ավելի սթափ, ավելի հավասարակշռված գնահատականների ականատես լինենք։ Ընդհանրապես, պետության առաջնորդի կարգավիճակը ենթադրում է, որ նրանք ավելի արմատական, ավելի խորքային խնդիրներ պետք է քննարկեն, Հայաստանի առջև ծառացած մարտահրավերների և դրանց հնարավոր լուծումների մասին խոսեն։ Ես այդ 5 ժամ տևած ասուլիսում կուզենայի լսել, թե օրինակ ինչպիսին է Արցախի հակամարտության կարգավորման վերաբերյալ ներկա քաղաքական իշխանության ընկալումը, ինչպես պետք է լուծվեն հայ-թուրքական հարաբերությունները, ինչպես են լուծվելու էներգետիկ խնդիրները, գազի խնդիրը, ինչպես են լուծվելու մեր անվտանգային ոլորտի լրջագույն խնդիրները։ Գլոբալ խնդիրների մասին պետք է մտածել, իսկ մենք տեղայնացրել ենք հարցերը՝ Սահմանադրական դատարան, հեղաշրջման փորձ և այլն։ Հրայր Թովմասյանն իր պաշտպաններին խնդրել է, որ հայց ներկայացնեն վարչապետի դեմ։ Իհարկե, ընդհանրապես, կլինի Նիկոլ Փաշինյանը, թե Հրայր Թովմասյանը, ես կարծում եմ, որ մենք պետք է մի գիծ սահմանենք, որ պետական պաշտոնատար անձի հայտարարությունների տակ պետք է փաստ և իրականություն լինի, օբյեկտիվ ճշմարտություն։ Չեմ ուզում շատ բան ասել, բայց Հրայր Թովմասյանի, Սերժ Սարգսյանի, նախորդ քաղաքական ռեժիմի ներկայացուցիչների արձագանքները տեսեք այդ ասուլիսից հետո։ Դրանց բոլորի լեզուն այսօր երկարացրել է Նիկոլ Փաշինյանը։ Եթե Նիկոլ Փաշինյանը ռեալ պայքարեր կոռուպցիայի դեմ, կոռուպցիոներների դեմ, իշխանությունն իսկապես իրավական գնահատական տար այդ համակարգի ներկայացուցիչներին, ոչ թե միայն խոսեր այդ մասին, մենք այսօր բոլորովին այլ իրավիճակ կունենայինք։ Դրանց մեծամասնության լեզուն այսօր ուղղակի այդքան երկար չէր լինի, չեմ ուզում կոպիտ բառ օգտագործել։ Հիմա տեսեք, ինչ վիճակ է ստացվում. այս մարդիկ սկսել են հարձակվել, սկսել են արդեն գնահատականներ տալ, խոսել բոլորովին այլ շեշտադրումներով, ինչը բոլոր դեպքերում մտահոգում է։ Ես կասեմ հետևյալը. եթե պետական պաշտոնատար անձը խոսում է, նա պետք է խոսի հիմնված փաստերի, հիմնավորումների և թվերի վրա։ Ինձ մի բան էլ զարմացրեց վարչապետի ասուլիսի ժամանակ. 100 փաստերի հիշատակումը մոտ 2 ժամ է տևել և դրանից հետո որևէ լրագրող այդ 100 հարցի մասին ոչինչ չհարցրեց վարչապետին։ Այսինքն ի՞նչ է ստացվում. լրատվական դաշտին, հանրությանը բոլորովին այլ խնդիրներ են հետաքրքրում, իսկ կառավարության ղեկավարը բոլորովին այլ խնդիրներ է մատնանշում։ Հիմա պետք է հարցնել. Կամ մեր լրատվական դաշտին չեն հետաքրքրում այդ 100 փաստերը, կամ էլ կառավարության ընկալումն է հանրային հնչեղություն ունեցող հարցերի վերաբերյալ տարբեր։ Որովհետև ստացվում է, որ մեր հանրությանը, լրատվամիջոցներին հուզում են բոլորովին այլ հարցեր, քան նրանք, որ վարչապետն է ներկայացնում։ Սա այն պարագայում, երբ ես կուզենայի, որ մենք ավելի համակարգված և ռազմավարական մտածողություն ենթադրող հարցերի մասին խոսեինք։ Պարոն Նորիկյան, ըստ էության, կարող ենք արձանագրել, որ իրավական առումով ոչ մի գնահատական չհնչե՞ց։ Փաշինյանը լրագրողին ասաց, թե կիսում է լրագրողի զարմանքը, թե ինչու կոռումպացված պաշտոնյաները մինչև հիմա ազատության մեջ են։ Այսինքն՝ սա այն է, ինչ ես մեկ տարի շարունակ ասում եմ իմ հարցազրույցներում։ Այնուամենայնիվ, ուզում եմ մի բան արձանագրել ՍԴ-ի հետ կապված։ Ընդամենը մի քանի օր անց՝ հունվարի 31-ին, կավարտվի այն ժամկետը, որը պատուհան էր բացել ՍԴ անդամների վաղաժամկետ կենսաթոշակի գնալու համար։ Եթե այդ օրը լրանալուց հետո ՍԴ որևէ անդամ այդպես էլ այդ օրենքի հնարավորություններից չօգտվի, ես կհամարեմ, որ ՍԴ-ի շուրջ ստեղծված այս ամբողջ գործընթացում իշխանության ձեռնարկած բոլոր քայլերը ուղղակի տապալվել են, որ այն գործընթացները, որոնք իրականացվել և իրականացվում են այս պահին, մատնվել են անհաջողության, ուստի այդ գործընթացի բոլոր ճարտարապետները առնվազն քաղաքական պատասխանատվության են ենթակա, քանի որ դեռ 6 ամիս առաջ իրենց հրապարակավ զգուշացվել էր, որ եթե ՍԴ-ի հետ կապված խնդիր ու ճգնաժամ եք տեսնում, դրա հաղթահարումը պետք է իրականացվի վերանձնային հարթությունում, որը կլիներ ավելի լեգիտիմ, ավելի ժողովրդավարական, և այսօր Հրայր Թովմասյանի ու իր աջակիցների, նախորդ քաղաքական ռեժիմի ներկայացուցիչների լեզուն էլ այսքան երկար չէր լինի՝ որ իրականացվում է քաղաքական հետապնդում՝ խնդիր դնելով լիկվիդացնել Հրայր Թովմասյանին։ Իսկ դրա միակ իրավական լեգիտիմ ճանապարհը սահմանադրական փոփոխությունների միջոցով սահմանադրական արդարադատություն իրականացնող նոր մարմին ձևավորելն է։ Անձամբ ես մի քանի ամիս առաջ հրապարակավ իրենց զգուշացրել եմ այդ մասին, ավելի ճիշտ հուշել եմ։ Հիմա մենք նոր ասում ենք, որ եթե սա չլինի, նոր կգնանք սահմանադրական փոփոխությունների ճանապարհով։ Եղբայր, 6 ամիս առաջ ձեզ ասում էինք։ Արդյունքում ի՞նչ շահեցինք։ Արդյունքում 6-7 ամիս արհեստական օրակարգ ձևավորեցինք և հանրությանը պահեցինք լարվածության մեջ։ Հետո իրավական գնահատական է տրվում, մեղադրանք է առաջադրվել ՍԴ նախագահին, եղբայր, թողեք, որ վարույթ իրականացնող մարմինները քրեական հետապնդում իրականացնեն։ Դուք արդեն իսկ որոշել եք, ով է աթոռը զավթել, ով է կեղծիք իրականացրել, դատարանի գործառո՞ւյթ եք իրականացնում։ Սրա պատասխանն ո՞վ պետք է տա։ Բա խոսում ենք դատական անկախ համակարգի ձևավորման, արդարադատության, դատական համակարգի վերափոխման մասին։ Սերժ Սարգսյանին, Ռոբերտ Քոչարյանին և մյուսներին պետք է դատել ՀՀ լեգիտիմ միջոցներով, օրինական դատարանի միջոցով, արդարադատության իրականացման միջոցով։ Ամենավերջին ճիվաղին անգամ պետք է դատել օրենքով։ Բայց եթե մենք նախապես արդեն որոշում ենք, որ սա հանցագործ է, կեղծիքի միջոցով զավթել է իշխանությունը, ինչո՞ւ չենք խոսում կառավարման համակարգի փոփոխության մասին։ 2015 թվականին Հայաստանում իրականացվել է սահմանադրական հեղաշրջում Սերժ Սարգսյանի գլխավորությամբ, իսկ այդ հեղաշրջման ճարտարապետը եղել է Հրայր Թովմասյանը։ Երբ այն ժամանակ սահմանադրական հեղաշրջում էին իրականացնում և դրա արդյունքում փոխում էին կառավարման համակարգը, պարոն վարչապետ, դա հանցագործությո՞ւն չէ, և դուք ասում եք՝ կառավարման համակարգին ձեռք չենք տալիս։ Այնինչ իրական հանցագործությունը հենց այդ ժամանակ է կատարվել։ Հրայր Թովմասյանին պետք է դրա համար դատել, ոչ թե այս ամենի համար։ Այն, ինչ ձեզ ձեռք է տալիս, դուք դրա մասին չեք խոսում, իսկ որը ձեզ պետք է՝ դրա մասի՞ն եք խոսում։


«Մարտի 1-ի գործ»-ի բացահայտման պատրվակով վենդետա է իրականացվում մեկ մարդու հանդեպ։ Օգոստոսի 27-ին լրագրողների հետ հանդիպման ժամանակ այս մասին ասաց հոգեբան Միհրդատ Մադաթյանը։ Նրա խոսքով՝ 2008 թվականի մարտի 1-ի իրադարձություններին մինչև հիմա իրավական գնահատական չի տրվել։  «Մենք միայն հետևում ենք, թե «Մարտի 1-ի գործ»-ի բացահայտման պատրվակով ինչպես է բանտում պահվում մեկ կոնկրետ մարդ»,- նշեց նա։ ԱԺ նախկին պատգամավոր Ստեփան Մարգարյանն իր հերթին նշեց, թե ինչու են մարտի 1-ի իրադարձությունների ժամանակ կրակողներին փնտրում միայն զինծառայողների շարքերում։ «Զենք կա ոչ միան Զինված ուժերի մոտ։ Այնպիսի տպավորություն է ստեղծվում, որ իշխանությունները կա՛մ դա չեն հասկանում, կա՛մ դիտավորյալ իրականացնում են հանրության աչքում բանակի վարկաբեկման ծրագիր»,- շեշտեց նա։


Ոստիկանները հայտնաբերել են Գյումրիի աղբավայրում մահացած հայտնաբերված 1-ամյա երեխայի մորը։ Այս մասին հատնում են ՀՀ Ոստիկանությունից։ Ինչպես արդեն հայտնել էինք, օգոստոսի 31-ին ոստիկանության Մուշի բաժնում ահազանգ էր ստացվել, որ Գյումրիի քաղաքային աղբանոցում քաղաքացիները հայտնաբերել են երեխայի դի։ Մեկնած օպերատիվ խումբը աղբանոցում հայտնաբերել էր 1 տարեկան աղջիկ երեխայի դի՝ ձեռքերն ու ոտքերը փաթաթված կպչուն ժապավենով։ Ոստիկանության Մուշի բաժնի ծառայողների անհետաձգելի օպերատիվ-հետախուզական միջոցառումների արդյունքում, պարզվել է երեխայի ինքնությունը։ Ժամը 19։00-ի սահմաններում Գյումրիի Շիրակացու փողոցում ոստիկանները հայտնաբերել են երեխայի մորը և բերման ենթարկել ոստիկանության Մուշի բաժին։ Հանգամանքները պարզվում են։ Կատարվում է քննություն։


168․am-ը գրում է․ Սպասումները, որ նախորդ իշխանություններին հեռացնելուց հետո սոցիալական իրավիճակը Հայաստանում կբարելավվի, չիրականացան։ Իշխանափոխությունից նույնիսկ 2 տարի անց հասարակության հիմնական մասը շարունակում է նույնքան քիչ վաստակել և նույնքան վատ ապրել, ինչպես նախկինում։ Կառավարության նախորդ շրջանի գործունեությունը ցույց տվեց, որ արագ փոփոխությունների ակնկալիքները, որոնք ժամանակին ձևավորել էր իշխանության եկած քաղաքական թիմը, հիմնազուրկ են։ Կյանքը գնալով թանկանում է, իսկ մարդկանց եկամուտները շատ դանդաղ են ավելանում։ Մի կողմ թողնենք այն տվյալները, որոնք արձանագրում են վիճակագիրները։ Դրանք չեն, որ բնութագրում են հասարակության կյանքում տեղի ունեցող փոփոխությունները։ Պատահական չէ, որ արտաքուստ Հայաստանում տնտեսությունն արագ աճում է, միջին աշխատավարձը բարձրանում է, գնաճն անհամեմատ ավելի ցածր է, քան միջին աշխատավարձի աճը, բայց մարդկանց կյանքի պայմանները չեն բարելավվում։ Բարելավվելու մեծ հույսեր չկան նաև այս տարի։ Աշխատավարձերի ու կենսաթոշակների այն բարձրացումները, որոնց մասին շատ հաճախ խոսում է Նիկոլ Փաշինյանը, չեն փակելու անգամ թանկացումների ազդեցությունը։ Խոսքն արձանագրվող գնաճի մասին չէ։ Խոսքը թանկացումների իրական ազդեցության մասին է, որից անհնարին է լինելու խուսափել։ Ինչպես հայտնի է, հունվարի 1-ից գործողության մեջ են մտել նոր մաքսային դրույքաչափերը, որոնք մեծացրել են գնաճային ճնշումը բազմաթիվ ապրանքների վրա։ Երրորդ երկրներից ներմուծվող մի քանի հարյուր ապրանքների նկատմամբ կիրառվող լրացուցիչ մաքսային վճարներն առաջիկայում ուզած-չուզած ազդելու են դրանց գների վրա։ Որքան էլ Կենտրոնական բանկը կամ կառավարությունն այդ թանկացումների ազդեցությունը գնահատի ընդամենը կես տոկոս, պարզ է, որ իրական ազդեցությունը հասարակության վրա շատ ավելի մեծ է լինելու։ Պատճառն այն է, որ դրանց մեջ քիչ չեն այնպիսի ապրանքատեսակները, որոնք լայն կիրառություն ունեն։ Խոսքը, մասնավորապես, մսամթերքի, թռչնամսի, կարագի, բուսական և կենդանական յուղերի, հացահատիկի, կենդանական կերերի, պարարտանյութերի, գյուղատնտեսական տեխնիկայի և այլ ապրանքների մասին է, որոնց ներմուծման ժամանակ գործելու են մաքսային նոր և ավելի բարձր դրույքաչափեր։ Հունվարի 1-ից Հայաստան ներմուծվող շուրջ 900 ապրանքի համար ավարտվում է Եվրասիական միության շրջանակներում տրված արտոնյալ ժամկետը։ Պետք է սպասել, որ առաջիկայում դրանց գները կբարձրանան։ Գուցե ոչ բոլորի, բայց զգալի մասի դեպքում այդպես է լինելու։ Կան բազմաթիվ ապրանքներ, որոնց ներկրումը երրորդ երկրներից, այսպես թե այնպես, շարունակվելու է։ Փոխարենը ժամանակին քայլեր ձեռնարկելու մաքսատուրքերի բարձրացման ազդեցությունը թուլացնելու և այն ի շահ ներքին տնտեսությանը ծառայեցնելու համար՝ կառավարությունն այդպես էլ ոչինչ չարեց։ Այնինչ դա լավ հնարավորություն էր տնտեսության գոնե առանձին ճյուղեր զարգացնելու համար։ Նախորդ տարի թռչնամսի ներմուծման մաքսատուրքը բարձրացավ 22 տոկոսով։ Այս տարվա սկզբից բարձրացել է ևս 3 տոկոսով։ Այսինքն՝ հունվարի 1-ից թռչնամսի ներմուծման մաքսատուրքը կազմում է 25 տոկոս։ Թվում է, թե այլ ավելի լավ հնարավորություն դժվար է պատկերացնել տեղական արտադրության զարգացման համար։ Սակայն Հայաստանը շարունակում է մեծ քանակությամբ թռնամիս ներմուծել երրորդ երկրներից, մասնավորապես՝ Բրազիլիայից և Միացյալ Նահանգներից։ Ու դրանց գները հունվարի 1-ից հետո կրկին բարձրանալու են։ Նույնը վերաբերում է նաև մսամթերքին, որի ներմուծման մաքսատուրքը տարվա սկզբից ավելացել է 2,5 տոկոսով՝ հասնելով 15 տոկոսի։ Այս շուկայում ևս Հայաստանը չի կարողանում բավարարել ներքին պահանջարկը։ Ու ստիպված է մեծ քանակությամբ մսամթերք ներկրել երրորդ երկրներից։ Կարագի, բուսական և կենդանական յուղերի մաքսատուրքերը բարձրացել են 2 տոկոսով։ Նույնքան ավելացել է նաև մարգարինի ներմուծման ինքնարժեքը։ Սպասվում է, որ մաքսատուրքերի բարձրացումը բացասաբար կազդի նաև հացամթերքների գների վրա։ Բրնձի, ցորենի, գարու ներմուծման մաքսատուրքերը հունվարի 1-ից ավելացել են ևս 3 տոկոսով։ Կապված մաքսատուրքի բարձրացման հետ՝ վերստին կթանկանա նաև դեղորայքը։ Չնայած այն առանց այդ էլ շատ ավելի թանկ է, քան, ասենք՝ հարևան Վրաստանում։ Պատահական չէ, որ մարդիկ նախընտրում են սեփական օգտագործման նպատակով դեղեր ձեռք բերել Վրաստանում, քան Հայաստանում։ Սա նոր երևույթ չէ, բայց այդպես էլ լուծում չի ստանում։ Կառավարությանը հետաքրքրում է ոչ այնքան դեղերի թանկությունը, որքան բյուջեի եկամուտները։ Դեղերի ներմուծումը Հայաստանում հարկվում է ավելացված արժեքի հարկով, ինչը բավականաչափ թանկացնում է դրանք։ Հիմա կավելանա նաև մաքսատուրքի հերթական բարձրացումը։ Գյուղտեխնիկայի ներմուծման մաքսատուրքերն ավելացել են 3 տոկոսով։ Նույնքանով բարձրացել են նաև նավթամթերքի և գազի ներմուծման գները։ Այս տարվա հունվարի 1-ից նախկին 2-ից այն դարձել է 5 տոկոս։ Նոր դրույքաչափերը տարածվելու են նաև շինարարության վրա։ Ներմուծվող շինանյութերի մաքսազերծման դրույքաչափերն ավելացել են 2,5-3 տոկոսով։ Կտորեղենի և գործվածքի մաքսատուրքերը բարձրացել են 3 տոկոսով։ Գնաճը տարածվելու է նաև կենցաղային տեխնիկայի վրա։ Մեծ է այն ապրանքատեսակների ցանկը, որոնց մաքսատուրքերը տարեսկզբից ավելացել են։ Ու դա, ուզած թե չուզած, ազդելու է գների վրա։ Բայց միայն դրանով չեն սահմանափակվի գնաճային ռիսկերը։ Դրանք ավելացել են նաև տարեսկզբից գործողության մեջ մտած հարկային օրենսդրության փոփոխությունների հետևանքով։ Սպասվում է մի շարք ենթաակցիզային ապրանքների գների բարձրացում՝ կապված հարկային բեռի ավելացման հետ։ Դրանց թվում է նաև հեղուկ վառելանյութը, որի ակցիզային հարկերն ավելացնելու դեմ ժամանակին պայքարում էր Նիկոլ Փաշինյանը։ Ակցիզային դրույքաչափերի բարձրացման հետևանքով սպասվում է գնաճային ճնշման ակտիվացում նաև ներմուծման ու տեղական արտադրության ծխախոտների, խմիչքների շուկաներում։ Թե այս ռիսկերն առավել կոնկրետ ինչպե՞ս կարտահայտվեն գների վրա, կերևա առաջիկայում։ Ամեն դեպքում, գնաճից խուսափել անհնարին կլինի։ Այդ պայմաններում թանկացումներին դիմակայելու այլ ճանապարհ, քան հասարակության եկամուտների ավելացումն է, չկան։ Բայց միշտ չէ, որ հաջողվում է գնալ այդ ճանապարհով։ Այս տարի ևս հասարակության եկամուտների ավելացման սպասումները մեծ չեն։


ԱՄՆ-ը փորձում է տարհամոզել Եգիպտոսին ռուսական ռազմական ինքնաթիռներ գնելու հարցում և սպառնում է պատժամիջոցներ մտցնել, եթե երկիրը չհրաժարվի գործարքից։ Այս մասին ասել է Պետդեպարտամենտի բարձրաստիճան ներկայացուցիչը, տեղեկացնում է «Գոլոս Ամերիկի»-ն։ Աղբյուրի խոսքով, որը չի ցանկացել նշել անունը, Վաշինգտոնը դեռևս աշխատանք է տանում Եգիպտոսի հետ՝ նրա պաշտպանական կարիքները հոգալու առումով։ «Բայց մենք նաև անթաքույց հասկանալ տվեցինք, որ եթե նրանք ձեռք բերեն խոշոր ռուսական պլատֆորմ... դա նրանց պատժամիջոցների սպառնալիքի տակ կդնի»,- ավելացրել է աղբյուրը։ ԱՄՆ-ն արդեն երկար տարիներ տնտեսական և ռազմական օգնություն է ցուցաբերում Եգիպտոսին, որը Վաշինգտոնի վաղեմի դաշնակիցն է և օգտագործում է ամերիկյան F-16 կործանիչներ։ Այս տարի Եգիպտոսը Ռուսաստանի հետ պայմանագիր էր ստորագրել 2 մլրդ դոլարի ավելի քան 20 Սու-35 կործանիչ գնելու մասին։ ԱՄՆ-ը կարող է միջոցներ ձեռնարկել Կահիրեի նկատմամբ, Ամերիկայի հակառակորդներին դիմակայելու օրենքին համապատասխան, որը նախատեսում է արձագանքում Ռուսաստանից ռազմատեխնիկա գնելուն։ «Նրանք դա գիտեն, և մենք նրանց հետ ուսումնասիրում ենք այդ հարցը,- ասել է Պետդեպարտամենտի ներկայացուցիչը։- Մենք առայժմ մինչև վերջ չենք կարգավորել այդ հարցը, բայց նրանք հաստատ հասկանում են, թե ինչ են վտանգում»։ Վաշինգտոնը պնդում է, որ Սու-35-ների և ռուսական այլ ռազմական համակարգերի օգտագործումը կարող է սպառնալիքի տակ դնել երկրի՝ ԱՄՆ-ի ու ՆԱՏՕ մյուս երկրների հետ համատեղ գործողություններ վարելու հնարավորությունը։


Ապրիլի 22-ին Ազգային ժողովում ընթանում է Տնտեսական մրցակցության պաշտպանության պետական հանձնաժողովի նախագահի պաշտոնում Գեղամ Գևորգյանի ընտրության գաղտնի քվեարկությունը։ Նշենք, որ Գևորգյանի թեկնածությանը պատրաստ է աջակցել իշխող «Իմ քայլը» դաշինքը», որը խորհրդարանում ունի ձայների բացարձակ մեծամասնություն։ Գևորգյանի թեկնածությանը միանշանակորեն դեմ է արտահայտվել «Լուսավոր Հայաստանը», որն իր որոշումը հիմնավորում է այն հանգամանքով, որ վարչապետի առաջադրած թեկնածուն ղեկավար պաշտոններում աշխատելու բավարար փորձ չունի, ինչը, նրանց կարծիքով, անթույլատրելի է և բազմաթիվ վտանգներ է պարունակում։ Դրանից բացի, ինչպես նշել է ընդդիմադիր խմբակցության ղեկավար Էդմոն Մարուքյանը, նույնիսկ օրենքի համաձայն՝ ղեկավար պաշտոններում համապատասխան փորձի բացակայության դեպքում թեկնածուն պաշտոնը զբաղեցնելու իրավունք չունի։


Ղազախստանի նախագահ Նուրսուլթան Նազարբաևը հրաժարական տվեց։ Միևնույն ժամանակ, նա, ունենալով Առաջին նախագահի ՝ Ելբասիի (Ազգի առաջնորդ) կարգավիճակ, պահպանել է Անվտանգության խորհրդի նախագահի, Սահմանադրական դատարանի անդամի և «Նուրթան Օթան» կուսակցության առաջնորդի պաշտոնը։ Հեռանալով Ղազախստանի ժողովրդին ուղղված ուղերձում Նազարբաևը նշել էր. «Ես մնում եմ ձեզ հետ։ Երկրի և ժողովրդի հոգսերը մնում են իմ հոգսերը»։ Նազարբաևն իր իրավահաջորդի մասին «Ղազախստանում իրավահաջորդության հարցը Սահմանադրությամբ է որոշված։ Գործող նախագահի լիազորությունների վաղաժամ դադարեցման դեպքում մինչև ընտրական ժամկետի ավարտը նրա լիազորությունները փոխանցվում են Սենատի նախագահին։ Այնուհետ նոր նախագահի ընտրություններ կկայանան։ Ներկայումս Խորհրդարանի Սենատի նախագահ է Կասիմ Ժոմարտ Կեմելովիչ Տոկաևը։ Դուք նրան լավ գիտեք։ Նա «ՄԳԻՄՈ»-ի շրջանավարտ է, գիտությունների դոկտոր։ Ազատ տիրապետում է անգլերենին և չինարենին։ Երկրի ղեկավար պաշտոններում երկար ճանապարհ է անցնել։ Երկրի արտաքին քաղաքականության կայացման տարիներին ԱԳ նախարար է աշխատել, փոխվարչապետ և վարչապետ, Սենատի նախագահ։ Գիտի երկիրը, նրա տնտեսությունը և քաղաքականությունը։ Առաջադրվել և աշխատել է որպես ՄԱԿ-ի Գլխավոր քարտուղարի տեղակալ։ Դա նրա արժանիքների մեծ ճանաչում էր որպես դիվանագետի և Ղազախստանի նկատմամբ վստահության նշան։ Նա ինձ հետ նա աշխատում է Ղազախստանի անկախության առաջին օրերից։ Ես նրան լավ եմ ճանաչում։ Նա ազնիվ, պատասխանատու և պատրաստակամ մարդ է։ Լիովին աջակցում է երկրի ներքին և արտաքին քաղաքականությանը։ Բոլոր ծրագրերը մշակվել են և ընդունվել են նրա մասնակցությամբ։ Ես հավատում եմ, որ Տոկաևը հենց այն մարդն է, որին մենք կարող ենք վստահել Ղազախստանի կառավարումը»։ Աշխարհը փոխվում է։ «Մենք տեսնում ենք, որ աշխարհը փոխվում է, տեղում կանգնած չէ։ Հայտնվում են ոչ միայն նոր հնարավորություններ, այլև նոր համաշխարհային տեխնոլոգիական և ժողովրդագրական մարտահրավերներ, աշխարհակարգի անկայունություն։ Ամեն մի սերունդ ստիպված է լինում իր խնդիրները լուծել։ Ես և իմ սերունդը երկրի համար արել ենք այն ամենը, ինչ կարողացել ենք։ Արդյունքները ձեզ հայտնի են։ Աշխարհը փոխվում է և նոր սերունդներ են գալիս։ Բնական գործընթաց է։ Նրանք կլուծեն իրենց ժամանակի խնդիրները։ Թող ջանան երկրին ավելի լավը դարձնել»։


Իսրայելի գլխավոր դատախազը Իսրայելի վարչապետ Բենիամին Նեթանյահուի դեմ հետաքննության մասին տեղեկատվությունը ապրիլի 9-ի ընտրություններից հետո կներկայացնի՝ հայտնում է AP-ն։ Իսրայելի արդարադատության նախարարության հայտարարության մեջ ասվում է, որ գլխավոր դատախազ Ավիչայ Մանդեբլիտը համաձայնել է հետաձգել Նեթանյահուի գործով ապացույցների ներկայացումը, որպեսզի ԶԼՄ-ներին արտահոսք չլինի։ Նեթանյահուի դեմ կոռուպցիայի երեք գործ է հարուցվել։ Մեղադրանքները կներկայացվեն միայն լսումներից հետո։ Արդարադատության նախարարությունը հայտարարել է, որ դա տեղի կունենա հուլիսի 10-ին։


Կոսովոյի հյուսիսում Զուբին Պոտոկ գյուղի մոտ փոխհրձագության ժամանակ ազգությամբ սերբ երկու մարդիկ թեթև վնասվածքներ են ստացել, գրում է TANJUG-ը։ Ոստիկանության ներկայացուցիչը հայտնել է, որ տվյալ շրջանում հրաձգությունը շարունակվել է մի քանի ժամ։ Գործակալության տվյալներով՝ փոխհրաձգությունը սկսվել է Կոսովոյի հատուկ նշանակության ջոկատի (Rosu) և անհայտ մարդկանց խմբի միջև։ Վախեցած սերբ բնակչությունը սկսել է բարիկադներ կառուցել ոստիկանության ճանապարհին, որից հետո հատուկ նշանակության ջոկատի զրահապատ մեքենան քանդել է դրանցից մեկը։ Հաղորդվում է, որ Rosu-ն ոտքով շարժվում է ավտոճանապարհի երկայնքով, հրաձգություն իրականացնում և նռնակներ նետում։


Հաքերներին հասանելի են դարձել Outlook փոստային ծառայության օգտատերերի հաշիվները, գրում է ՌԲԿ-ը՝ հղում անելով The Verge-ին։ Ընկերությունը մտավախություն ունի, որ դրա հետևանքով որոշ օգտատերերի անձնական տվյալները կարող են վտանգվել։ TechCrunch-ը մանրամասնում է, որը խոսքը վերաբերում է msn.com և hotmail.com ծառայությունների օգտատերերին։ Microsoft-ում շեշտել են, որ օգտատերերի քանակը սահմանափակ է։ Հաքերներին հասանելի էին էլեկտրոնային փոստի հասցեները, նամակների պահոցում պանակների անունները, նամակների թեմաներն ու օգտատերերի կոնտակտները։ Նամակների բովանդակությունը հասանելի չէր նրանց։ Դեպքը տեղի է ունեցել հունվարի 1-ից մարտի 28-ն ընկած ժամանակահատվածում։ Ներկայումս Microsoft-ը փակել է վտանգված հաշիվներն ու զրկել հանցագործներին դրանց հասանելիությունից։ Այդուհանդերձ, ընկերությունն առաջարկում է Outlook-ի օգտատերերին փոխել գաղտնաբառերը անվտանգության նկատառումներով։ Microsoft-ը նախազգուշացրել է, որ արդյուքնում կոտրված հասցեներին հնարավոր է ուղարկվեն ֆիշինգային նամակներ և սպամ-հաղորդագրություններ։ Նախօրեին հայտնի էր դարձել, որ հաքերները կոտրել էին նաև մի քանի փակ վեբ կայքեր՝ կապված ԱՄՆ-ի Հետաքննությունների դաշնային բյուրոյի հետ։ Արդյունքում Համացանցում հայտնվել էին մի քանի հազար դաշնային գործակալների և ՀԴԲ-ի Ազգային ակադեմիայի ասոցիացիայի անդամների տվյալները։ Հաքերներն անանունության պայմանով հայտնել էին լրագրողներին, որ պատրաստվում են վաճառել կառավարական կայքերի տվյալների մի մասը։


Տոկիոյի ռեստորանը որոշել է նոր կայսեր թագադրումը տոնել ֆուտբոլի գնդակի մեծության հսկայական համբուրգերով՝ ոսկյա փաթիլներով շաղ տված բուլկիներով։ Կայսերական համբուրգերի գինը 900 դոլար է, հաղորդում է AFP-ն։ 25 սմ տրամագծով 3 կիլիոգրամանոց համբուրգերը պատված է ֆուա գրայով՝ ճապոնական տավարի մսի կտորներով և սև տրյուֆելներով։  «Մենք ցանկանում էինք ինչ-որ կերպ տոնել նոր կայսեր և Ճապոնիայում նոր դարաշրջանի գալուստը»,- ասել է շեֆ խոհարար Պատրիկ Սիմադան։ Ոսկյա հսկայական բուրգերը, որը նշանավորում է մայիսի 1-ին Նարուխիտո թագաժառանգի թագադրումը և ճապոնիայում նոր «Ռեյվա» դարաշրջանի սկիզբը, ճաշացանկում կմնա մինչև հունիսի վերջ։ Ինչպես ավելի վաղ հաղորդվել էր, Ճապոնիայի նոր կայսեր կառավարման դարաշրջանը, ստացել է Ռեյվա անվանումը, որը կարելի է թարգմանել որպես «կարգապահություն», «խաղաղություն» կամ «ներդաշնակություն»։ Ճապոնիայի ներկայիս կայսրը՝ Ակիխիտոն, որը դեկտեմբերին դարձել էր 85 տարեկան, ապրիլի 30-ին կթողնի գահը։ Նրա ավագ որդին՝ 59-ամյա արքայազն Նարուխիտոն, կհռչակվի կայսր մայիսի 1-ին, երբ կսկսվի Ռեյվա դարաշրջանի առաջին տարին։


Գեղարքունիքի մարզի Զոլաքար գյուղում քաղաքացին ջրագծի համար նախատեսված փոսում աշխատանքներ կատարելիս մնացել է հողի տակ։ «Արմենպրես»-ի հաղորդմամբ՝ փրկարարների օգնության անհրաժեշտության մասին ահազանգը ՀՀ ԱԻՆ ստացվել է հոկտեմբերի 26-ին, ժամը 12։37-ին։ Դեպքի վայր է մեկնել ԱԻՆ ՓԾ մարզային փրկարարական վարչության հրշեջ-փրկարարական ջոկատից մեկ մարտական հաշվարկ։ Պարզվել է, որ Զոլաքար գյուղի 11-րդ փողոցում փորված ջրագծի փոսի մեջ աշխատանքներ իրականացնելիս տեղի է ունեցել հողաշերտի սահք, ինչի հետևանքով Հարութիկ Հ.-ն (ծնված 1959 թ.) մնացել է հողաշերտի տակ և մահացել, իսկ Վահագն Մ.-ն (ծնված 1950 թ․) տարբեր աստիճանի մարմնական վնասվածքներով տեղափոխվել է Մարտունու ԲԿ։ Բժիշկները տուժածի առողջական վիճակը գնահատել են բավարար։ Փրկարարները Հարութիկ Հ.-ի դին մոտեցրել են շտապօգնության ավտոմեքենային։


Հայաստանի Հանրապետության Արտաքին գործերի նախարար Զոհրաբ Մնացականյանը և Ադրբեջանի արտգործնախարար Էլմար Մամեդյարովը առաջիկայում հանդիպելու պայմանավորվածություն ունեն։ «Արմենպրես»-ի փոխանցմամբ՝ այս մասին հունվարի 22-ին Ազգային ժողովում կառավարության հետ հարցուպատասխանի ընթացքում հայտարարեց Զոհրաբ Մնացականյանը՝ պատասխանելով «Բարգավաճ Հայաստան» խմբակցության քարտուղար Արման Աբովյանի հարցին։ «Մենք պատրաստ ենք հանդիպման։ Որոշ պայմանավորվածություններ ունենք, փորձում ենք համանախագահների և մյուս կողմի հետ միասին ուրվագծել, թե ինչպես ենք աշխատելու այս տարվա ընթացքում։ Ինչ վերաբերում է հանդիպմանը, մենք միշտ հետևում ենք այն սկզբունքին, որ հայտարարում ենք համաձայնեցված ձևով։ Ունենք պայմանավորվածություն, որ մոտ ժամանակներս կարող ենք հանդիպել։ Մեր կողմից արտահայտվել է այն դիրքորոշումը, որ անկախ ամենից պատրաստ ենք բանակցել ցանկացած պահի»,- ասաց Մնացականյանը։ Նախարարը նշեց, որ չափազանց կարևոր է համարում Արցախի Հանրապետության մասնակցությունը Լեռնային Ղարաբաղի հակամարտության խաղաղ կարգավորման բանակցություններին։  «Լեռնային Ղարաբաղի հակամարտության խաղաղ կարգավորման բանակցություններին Արցախի մասնակցության հարցը շարունակում է մնալ օրակարգային, այն պատճառներով, որոնք մենք բազմիցս բացատրել ենք։ Չափազանց կարևոր է բանակցություններին այն սուբյեկտի անմիջական մասնակցությունը, որն ունի ընտրված իշխանություն, սուբյեկտ է, քաղաքական միավոր»,- ասաց Մնացականյանը։


Armenpress.am-ը գրում է. ԵԽԽՎ Հայաստանի հարցով համազեկուցողները շտկում են մտցրել իրենց ավելի վաղ հրապարակած հայտարարությունում։ Ինչպես հաղորդում է «Արմենպրես»-ը, վկայակոչելով ԵԽԽՎ Թվիթերի պաշտոնական միկրոբլոգը, համազեկուցողներ Անդրեյ Շիրցելը և Կիմմո Կիլյունենը, հետևելով ՀՀ Ազգային ժողովում փետրվարի 6-ին տեղի ունեցած իրադարձություններին, նշել են. «Մենք տեղեկացվեցինք, որ այսպես կոչված փոփոխությունների «փաթեթը» հանվել է խորհրդարանի օրակարգից։ Այնուամենայնիվ, խրախուսում ենք Հայաստանի իշխանություններին դիմել Վենետիկի հանձնաժողովին Սահմանադրական փոփոխությունների վերաբերյալ կարծիքի համար»։Համանախագահների ավելի վաղ տարածած հայտարարության մեջ նշվում է. «Հայաստանի խորհրդարանը որոշել է փետրվարի 6-ին արտահերթ նիստ անցկացնել՝ քննարկելու մի շարք փոփոխություններ, որոնք կվերացնեն Հայաստանի Սահմանադրությանը օրենքի նախագծերի համապատասխանությունը ստուգելու նպատակով Սահմանադրական դատարան դիմելու պահանջը ստուգելու։ Ի լրումն այլ բաների, սա կփոխի ինքնին Սահմանադրության փոփոխության կարգը։ Բացի այդ, սահմանադրական փոփոխությունը, որի նպատակն է, ըստ երևույթին, դադարեցնել Սահմանադրական դատարանի ներկայիս անդամներից մի քանիսի պաշտոնավարման ժամկետները՝ անհապաղ ուժի մեջ մտնելու սկզբունքով, քննարկման է ներկայացվել»,- ասել են Եվրոպայի խորհրդի Խորհրդարանական վեհաժողովի՝ Հայաստանի հարցով մոնիթորինգ իրականացնող համազեկուցողներ Անդրեյ Շիրցելը (Սլովենիա) և Կիմմո Կիլյունենը (Ֆինլանդիա)։ «Այս երկու թեմաները կարևոր են, և առաջարկված փոփոխությունները կարող են երկարաժամկետ հետևանքներ ունենալ սահմանադրական ինստիտուտների գործունեության վրա։ Այս համատեքստում, ինչպես նաև հաշվի առնելով այս առումով բարձրացված որոշ հարցեր՝ կոչ ենք անում Հայաստանի իշխանություններին հնարավորինս շուտ դիմել Վենետիկի հանձնաժողովին՝ Եվրոպայի խորհրդի սահմանադրական իրավունքի հարցով փորձագիտական մարմնի կարծիքն ստանալու նպատակով։ Կարծում ենք, որ այդ կարծիքը, որը հնարավոր կլիներ արագ ընդունել անհապաղ ընթացակարգով, արժեքավոր կլինի բոլոր շահագրգիռ կողմերի համար, այդ թվում՝ Հայաստանի ընտրողների, եթե հանրաքվե անցկացվի»,- ասվում է հայտարարությունում։


Եթե ԱՄՆ-ը պատրաստ է շարունակել երկխոսությունը, ապա մենք բաց ենք բանակցությունների համար։ Այս մասին, ինչպես հաղորդում է «ՌԻԱ Նովոստի»-ն, հայտարարել է ՌԴ նախագահ Վլադիմիր Պուտինը։ «Եթե ամերիկյան կողմը նման հատուկ ռեժիմով պատրաստ է շարունակել շփումները, ապա մենք բաց ենք ցանկացած վայրում, այդ թվում՝ Վիեննայում, բանակցություններ սկսելու համար»,- ասել է նա Ավստրիայի նախագահ Ալեքսանդր Վան դեր Բելլենի հետ բանակցություններից հետո տեղի ունեցած մամուլի ասուլիսի ժամանակ։ Պուտինի խոսքով՝ Ռուսաստանն ու ԱՄՆ-ը պետք է սկսեն Ռազմավարական հարձակողական սպառազինությունների կրճատման մասին պայմանագրի երկարաձգման մասին բանակցությունները, հաղորդում է ՏԱՍՍ-ը։ «2021 թվականին ավարտվում է այդ ոլորտում մեր պայմանագիրը։ Մենք պետք է մտածենք՝ երկարաձգելո՞ւ ենք, թե՝ ոչ։ Եթե երկարաձգենք, լայնամասշտաբ բանակցություններ պետք է սկսենք»,- ասել է ՌԴ նախագահը։ Խոսելով ԱՄՆ նախագահ Դոնալդ Թրամփի հետ հնարավոր հանդիպման մասին, Պուտինն ասել է, որ այն կարող է տեղի ունենալ հունիսին Օսակայում Քսանյակի խմբի գագաթնաժողովի շրջանակում։


Կոտայքի մարզում արտակարգ դեպք է տեղի ունեցել։ Գետամեջ գյուղում գտնվող Եղունարք գետի հարևանությամբ գտնվող ձկների համար նախատեսված մի քանի ավազաններում կասկածելի հանգամանքներում 4 հազարից ավելի «Իշխան» տեսակի ձկներ սատկել են։ Ըստ SHAMSHYAN.com-ի՝ սատկել են ոչ միայն ավազանների, այլև գետի ձկները։ Ըստ աղբյուրի՝ գյուղացիները 5 ամսից ավելի խնամել են ձկներին, ժամանակին կերակրել, և որոշ ժամանակ անց պետք է պտուղները քաղեին։ Բնակիչները ցերեկն են եկել ձկներին կերակրելու, սակայն հեռվից տհաճ հոտ են զգացել, մոտենալով՝ ականատես են եղել ձկների համատարած անկմանը։ Գյուղացիները վստահ են, որ ձկների անկումն իրենց անփութության պատճառով չի եղել։  Ըստ նրանց՝ մասնագետները պետք է ջրից նմուշ վերցնեն և սատկած ձուկ, փորձաքննության ենթարկեն, և բացահայտեն, թե որտեղից էր այդ նեխած, փրփրոտ սև ջուրը լցվում գետը»։ Ձկնաբույծներն, իրենց խոսքով, կրել են 5-6 մլն դրամի վնաս։


Մեր զրուցակիցն է ԱԺ «Իմ քայլը» խմբակցության պատգամավոր Լուսինե Բադալյանը։ Ինչպես եք գնահատում Երևանի քաղաքապետարանի շուրջ տեղի ունեցող զարգացումները։ «Կամազներ» նվիրելու խնդրում չկա՞ր թափանցիկության խնդիր։ Նայած, թե թափանցիկ ասելով ինչ նկատի ունենք, ինչ չափերի պետք է լինի թափանցիկությունը։ Ես վերջին շաբաթների ընթացքում հետևելով քննարկումներին, մեղադրանքներին, քաղաքապետի հասցեին հնչող հայտարարություններին, հասկացա, որ այստեղ չկա թափանցիկության խնդիր, այստեղ կա պահանջ, որ քաղաքապետը իր գործունեության ամեն մի դետալի վերաբերյալ պետք է հանրությանը տեղյակ պահի։ Կարելի է սա քննարկել և որոշել, թե արդյոք այստեղ կա թափանցիկության խնդիր, թե ոչ։ Իսկ եթե խոսում ենք թափանցիկության մասին իր բուն իմաստով, ապա ես այդտեղ որևէ թափանցիկության խնդիր չեմ տեսնում։ Այստեղ հարցը միայն «Կամազները» չեն, քաղաքապետարանը նաև այլ շատ նվիրատվություններ է ստացել՝ կամազներ, գազելներ, բնակարաններ։ Այսինքն՝ դա պերմանենտ, անդադար գործընթաց է։ Այս ամենը փաստաթղթավորվում է, գնում է տարբեր մարմիններով անցնում է, հետևաբար, ոչինչ գաղտնի չի մնում։ Էդմոն Մարուքյանը հայտարարեց, որ իրականում այդ «Կամազները» չեն գնել, այլ փողն են տվել քաղաքապետարանին։ Ես չեմ կարող Էդմոն Մարուքյանի հայտարարության հիման վրա որևէ բան ասել։ Ես կարծում եմ, որ քաղաքապետարանը գործում է թափանցիկ, ես մի վայրկյան չեմ կասկածում, որ ամեն բան արվում է թափանցիկ և այնտեղ կոռուպցիա չկա։  «Կամազները» կամ դրանց համար տրվող գումարները քաղաքապետը ոչ յուրացնում է, ոչ իր անձնականի համար է օգտագործում։ Քաղաքապետարանին նվիրատվություններ եղել են, կան ու լինելու են։ Նվիրատվության գործընթացը շատ թափանցիկ է։ Թե ինչու է ավագանու ընդդիմադիր հատվածը դրանից մեծ քննարկում դարձնում, այդ հարցի պատասխանը շատ պարզ է։ Եթե կա կոռուպցիայի մասին կասկած, դիմում են համապատասխան մարմիններին, այդ մարմինները քննում են այդ գործը և կոռուպցիոները պատժվում է։ Այսինքն՝ նորմա՞լ եք համարում, որ «Կամազներ» են նվիրվել՝ անկախ նրանից, թե ինչ ճանապարհով է դա տեղի ունեցել և ինչի դիմաց է դա արվել։ Իհարկե, նվիրատվությունը նորմալ եմ համարում։ Քաղաքապետարանի որոշելիքն է, թե ումից ընդունի նվիրատվություն, ընդունի, թե չընդունի, հետո ինչպես վարվի այդ նվերների հետ։ Դա կարող ենք քննարկել ու տեսնել՝ այդտեղ խնդիր կա, թե ոչ։ Մինչ այս պահը, որքան ես եմ ուսումնասիրել, որևէ խնդիր չկա։ Շեքսպիրի ասած՝ մեծ աղմուկ ոչնչից։ Կարծում եք՝ քաղաքապետարանի շուրջ իրավիճակը ուղղորդվա՞ծ է։ Այո, քաղաքապետարանի շուրջ ստեղծված աղմուկը արհեստական և ուռճացված աղմուկ է, այստեղ լուրջ խնդիրներ չկան։ Լուրջ խնդիրներ մենք ունեցել ենք ամբողջ կյանքում քաղաքապետարանի յուրացումների, ապօրինի գործողությունների մասին։ Տասնյակ տարիներ բոլորս այդ մասին իմացել ենք, որևէ նման աղմուկ տեսե՞լ եք։ Հիմա գիտեմ սրա պատասխանը կա, որ հեղափոխություն է եղել, դուք ուրիշ բան եք խոստացել, թափանցիկություն և այլն, մենք ինչ խոստացել ենք, մեր խոստումները պահել ենք, բայց համաչափ պետք է լինեն երկկողմանի գործողությունները։ Միայն նրա համար, որ մենք խոստացել ենք, որ ամեն ինչ թափանցիկ է լինելու, և մենք ամեն ինչ անելու ենք ժողովրդի համար, սա շահարկել և ոչ մի բանից ստեղծել մեծ աղմուկ, ճիշտն ասած, ես չեմ ընկալում։ Սա արհեստածին աղմուկ է։


ԱՄՆ նախագահ Դոնալդ Թրամփը կոչ է արել ԴՊՀ-ին նվազեցնել տոկոսադրույքները «մինչև զրո և ավելի», որպեսզի օգնի Վաշինգտոնին վերաֆինանսավորել պարտքը ավելի ցածր տոկոսային ծախսերի և դրա մարման ավելի երկար ժամանակի պայմաններում, և մեղադրել է ԱՄՆ Կենտրոնական բանկի ղեկավարին, որ նա բաց է թողել «հնարավորությունը, որն ընձեռվում է կյանքում մեկ անգամ»,- տեղեկացնում է Reuters-ը։ «ԱՄՆ-ը միշտ պետք է վճարի ամենացածր տոկոսադրույքը։ Ոչ մի գնաճ։ Միայն Ջեյ Փաուելի և Դաշնային պահուստի միամտությունը թույլ չի տալիս մեզ անել այն, ինչը վաղուց արդեն անում են այլ երկրներ»,- գրել է Թրամփը Թվիթերում։


Հայաստանում լաբորատորիա չկա, որը կկարողանար արտադրանքի այս կամ այն տեսակի վերաբերյալ հարցմանը վերջնական պատասխան տալ։ Հունիսի 27-ին ԱԺ-ում Տնտեսական հարցերով խորհրդարանական մշտական հանձնաժողովի նախաձեռնությամբ անցկացվող «Կաթի շուկայում ընթացիկ վիճակի մասին» թեմայով աշխատանքային բանավեճի ժամանակ ասաց Սննդամթերքի անվտանգության պետական տեսչության ղեկավար Գեորգի Ավետիսյանը։ Նրա խոսքով՝ այս ոլորտում այդ տեսակի լաբորատորիաները կատարում են «Սահմանադրական դատարանի» դեր, և Հայաստանում դրանք չկան։ Նա հայտնեց, որ նախկինում երկրի տարածքում նման կարգի լաբորատորիաներ ստեղծելու փորձեր ձեռնարկվել են, սակայն դրանք անարդյունք են ավարտվել։ Ավետիսյանը միաժամանակ շեշտեց, որ Հայաստանում գործում են միայն 2 հետազոտական լաբորատորիաներ, և դրանց մասնագիտական գործունեությունը ոչ մեկի մոտ կասկածներ չպետք է հարուցի, քանի որ դրանք հավատարմագրված են ինչպես տեղական, այնպես էլ միջազգային մակարդակում։


ԱՄՆ Զինված ուժերի շտաբների պետերի կոմիտեի նախագահ Ջոզեֆ Դանֆորդը հայտարարել է, որ Ռուսաստանն ու Չինաստանը ամերիկյան տիեզերական ուժերի համար «իրական սպառնալիք» են, փոխանցում է ՌԲԿ-ն։ Նրա խոսքով՝ 1990-ական թվականներին, երբ ԱՄՆ-ն տիեզերքում շատ հնարավորություններ էր ստեղծել, Վաշինգտոնը ելնում էր այն հանգամանքից, որ մրցակիցներ չի ունենա։  «Այսօր գոյություն ունի մրցակցություն, որի մեջ մտնում են Ռուսաստանն ու Չինաստանը»,- ասել է նա։ Դանֆորդը հավելել է, որ այս երկրները սպառնում են տիեզերքում ԱՄՆ հնարավորություններին, հետևաբար գոյություն ունի իրական սպառնալիք ամերիկյան կոմերցիոն և ռազմական շահերին, որոնք անբաժանելիորեն կապված են տիեզերքի հետ։ ԱՄՆ նախագահ Դոնալդ Թրամփը օգոստոսի վերջին հայտարարել էր երկրի տիեզերական հրամանատարության ստեղծման մասին և ասել, որ ապագայում տիեզերքը կդառնա ռազմական գործողությունների ոլորտ։


Օգոստոսի 17-ին ոստիկանությունում տեղի ունեցավ օպերատիվ խորհրդակցություն, որը վարում էր ՀՀ ոստիկանության պետ, ոստիկանության գեներալ-մայոր Վալերի Օսիպյանը։ Մասնակցում էին ոստիկանության պետի տեղակալները, կենտրոնական ապարատի, մարզային ստորաբաժանումների ղեկավարները նաև սպայական առաջին ուսադիրներն ստանալու և պարգևատրման համար ներկայացած ծառայողներ։ Ողջունելով ներկաներին՝ Վալերի Օսիպյանը շնորհավորեց կրտսեր խմբի պաշտոններ զբաղեցնող այն վեց ծառայողներին, ովքեր առաջխաղացման կարգով նշանակվել էին սպայական կազմի պաշտոններում՝ ստանալով լեյտենանտի կոչում։ Առաջին սպայական ուսադիրները ծառայողներն անձամբ ստացան ոստիկանության պետ Վալերի Օսիպյանից։ 2019 թվականի առաջին կիսամյակի օպերատիվ-ծառայողական գործունեության ընթացքում բարձր ցուցանիշներ ապահովելու, ծառայողական պարտականությունները բարեխղճորեն և բարձր պատասխանատվությամբ կատարելու համար տարբեր ստորաբաժանումների ևս 10 ծառայող արժանացան մեդալների, կրծքանշանների ու պատվոգրերի։ «Այսօր ծառայողն առաջխաղացման կամ պարգևատրման է արժանանում բացառապես իր գիտելիքների, իր աշխատանքի շնորհիվ՝ առանց որևէ մեկի միջնորդության ու հովանավորության։ Բարեխիղճ աշխատանքն ու մասնագիտական որակներն են առաջխաղացման գրավականը»,- ասաց Վալերի Օսիպյանը։ Եվս մեկ անգամ շնորհավորելով պարգևատրվողներին և մաղթելով բարի ծառայություն՝ ոստիկանության պետը շարունակեց խորհրդակցությունը։ Վալերի Օսիպյանը անդրադարձավ 2019 թվականի առաջին կիսամյակում արձանագրված ցուցանիշներին։ Վերլուծելով հանրապետության օպերատիվ իրավիճակը՝ ոստիկանության պետը հանցագործությունների նախականխման, կանխման և բացահայտման ուղղությամբ տվեց կոնկրետ ցուցումներ՝ տիրապետել սպասարկվող տարածքի օպերատիվ իրավիճակին, բնակիչների հետ պարբերաբար հանդիպումներ կազմակեպելով ամրապնդել ոստիկանություն-հասարակություն կապը, առավել ուշադիր ծառայել բոլոր այն վայրերում, որտեղ կան ռիսկային օբյեկտներ, հասարակական կարգը խախտող քաղաքացիների, կարգազանց վարորդների նկատմամբ լինել խիստ և սկզբունքային։ «Անհրաժեշտության դեպքում օրենքը թույլ է տալիս նաև ֆիզիկական ուժ գործադրել, սակայն ֆիզիկական ուժի կիրառումը պետք է տարբերել բռնությունից։ Իսկ եթե կլինեն կաշկանդված ոստիկաններ, որոնք իրենց անգործությամբ կասկածի տակ կդնեն ոստիկանի պատիվն ու արժանապատվությունը, այդ ոստիկանները իրենց վերադասների հետ կպատժվեն խստորեն»,- ասաց Վալերի Օսիպյանը։


ՀՅԴ Հայաստանի երիտասարդական միությունը հայտարարություն է տարածել՝ անդրադառնալով ԿԳՄՍ նախարարի այն հայտարարությանը, թե պատրաստվում է արկղերը լցնել տասնյակ քրգործերով և ուղարկել ակցիայի մասնակիցներին։ Գրառումն ամբողջությամբ ներկայացնում ենք ստորև․ «Նոյեմբերի 8-ին տեղի ունեցած ճեպազրույցի ընթացքում ԿԳՄՍ նախարար Ա. Հարությունյանը հայտարարեց, որ պատրաստվում է այն արկղերը, որոնք ակցիայի շրջանակներում տարվել էին նախարարության դիմաց լցնել տասնյակ և ավելի քրեական գործերով և ուղարկել ակցիայի մասնակիցներին, հավելելով, որ խնդրել է համապատասխան մարմիններին տրամադրել գործերի ցանկերը, որոնցով կլցվեն դատարկ արկղերը։ Մենք նոյեմբերի 11-ին նամակներ ուղարկեցինք ԿԳՄՍ նախարարություն, ՀՀ ոստիկանություն, ՀՀ Գլխավոր Դատախազություն և ՀՀ Հատուկ քննչական ծառայություն՝ խնդրելով մեզ գրավոր պատասխանել արդյոք ԿԳՄՍ նախարարը համապատասխան տվյալներ ստանալու խնդրանքով դիմել է վերոհիշյալ մարմինների, թե՝ ոչ։ Երեկ լրացել է օրենքով սահմանված ժամկետը, որը նախատեսված էր գրավոր հարցումին պատասխան ստանալու համար։ Մենք պատասխան ենք ստացել միայն ՀՀ Հատուկ քննչական ծառայությունից և ՀՀ Գլխավոր դատախազությունից՝ առ այն, որ իրենք նման բովանդակությամբ որևէ հարցում չեն ստացել ԿԳՄՍ նախարարությունից։ Այս փաստը ԿԳՄՍ նախարարի կողմից վարվող անպատասխանատու և խորքային հարցերը մանիպուլացնելու քաղաքականության ևս մեկ վկայությունն է»։


Հունվարի 15-ին Հայաստանի զինված ուժերի գլխավոր շտաբի զորքերի ծառայության վարչության պետ, գնդապետ Ա. Պետրոսյանը աշխատանքային այցով եղել է ՀՀ ՊՆ կենտրոնական զինվորական կլինիկական և Երևանի կայազորային զինվորական հոսպիտալներում։ ՊՆ-ից NEWS.am-ին հայտնում են, որ նա ծանոթացել բուժհաստատություններում առօրյա ծառայության կազմակերպմանը և ցուցումներ տվել հայտնաբերված բացթողումները վերացնելու վերաբերյալ։


ԱՄՆ-ն էնտուզիազմով կաջակցի առանց գործարքի բրեքզիթին, եթե այդպես որոշի բրիտանական կառավարությունը։ Այս մասին հայտարարել է ԱՄՆ ազգային անվտանգության հարցերով խորհրդական Ջոն Բոլթոնը Մեծ Բրիտանիայի վարչապետ Բորիս Ջոնսոնի հետ հանդիպման ժամանակ, հաղորդում է Reuters-ը։ Նրա խոսքով՝ ԱՄՆ նախագահ Դոնալդ Թրամփը ցանկանում է տեսնել հոկտեմբերի 31-ին ԵՄ կազմից Մեծ Բրիտանիայի հաջողակ դուրսբերումը, և Վաշինգտոնը պատրաստ է աշխատել ԱՄՆ-Մեծ Բրիտանիա ազատ առևտրի մասին համաձայնագրի վրա։ Ջոնսոնը ցանկանում է, որպեսզի ԵՄ-ը վերանայի Մեծ Բրիտանիայի դուրսբերման պայմանները մինչև հոկտեմբերի 31-ը, սակայն ԵՄ-ում հայտարարում են, որ չեն փոխի համաձայնագիրը։ Այդպիսով, Մեծ Բրիտանիան կարող է լքել ԵՄ-ն առանց գործարքի։  «Եթե դա բրիտանական կառավարության որոշումն է, մենք էնտուզիազմով կաջակցենք։ Մենք Ձեզ հետ ենք»,- ասել է Բոլթոնը։ Բոլթոնը ձգտում է բարելավել ԱՄՆ-Մեծ Բրիտանիա հարաբերությունները։ Նրա խոսքով՝ բրիտանացի պաշտոնյաները վստահեցրել են, որ վճռական են 2016թ. հանրաքվեի արդյունքների իրականացման և ԵՄ-ը լքելու հարցում։  «ԵՄ-ում ավանդույթ է դարձել. երբ մարդիկ այնպես չեն քվեարկում, ինչպես ցանկանում է էլիտան, նրանց ստիպում են կրկին ու կրկին քվեարկել, քանի դեռ չեն ստացել ճիշտ որոշումը»,- նշել է Բոլթոնը։ Բոլթոնի գլխավոր մեսիջն այն է, որ ԱՄՆ-ը կօգնի մեղմել ԵՄ-ից երկրի դուրսբերման հետևանքները՝ ազատ առևտրի մասին համաձայնագիր կնքելով։ Նա նշել է, որ ԱՄՆ-ն և Մեծ Բրիտանիան կարող են համաձայնության հասնել։ Նրա խոսքով՝ վերջնանպատակը համապարփակ առևտրային գործարքն է, սակայն նա նշել է, որ ֆինանսական ծառայողները կարող են համաձայնության հասնելու համար բարդ խնդիր դառնալ։ Ակնկալվում է, որ Բոլթոնը բրիտանացի պաշտոնյաներին կոչ կանի հավասարեցնել Իրանի նկատմամբ իր քաղաքականությունը։ Հանդիպումներից հետո, սակայն, Բոլթոնն ասել է, որ որոշ սուր դիվանագիտական հարցեր կարող են սպասել։ «Մենք այստեղ չենք ձեզ վրա ճնշում գործադրելու համար… Մենք ցանկանում ենք օգնել բրեքզիթին»,- հավելել է Բոլթոնը։


NBC Bay Area հեռուստաալիքը Թվիթերում հրապարակել է տեսահոլովակ, որում պատկերված է հրաձգության պահը Կալիֆոռնիայի արևմտյան Գիլռոյ քաղաքի ուտելիքի փառատոնում, տեղեկացնում է ՌԻԱ «Նովոստի»-ն։ Տեսանյութում լսվում են վախեցած այցելուների ճիչերը։ Ավելի վաղ տեղի ոստիկանության ղեկավար Սքոթ Սմիթին տեղեկացրել էր, որ միջադեպի հետևանքով զոհվել է առնվազն երեք մարդ, տուժել է 60 հոգի, որոնցից 15-ը վիրավոր է, մյուսները վնասվածքներ են ստացել։ Հրաձիգին վերացրել են։ Ոստիկանությունում կարծում են, որ նա կարող էր հանցակիցներ ունենալ։


ԱՄՆ Ներկայացուցիչների պալատի դեմոկրատները, որոնք նախաձեռնել են երկրի նախագահ Դոնալդ Թրամփի նկատմամբ իմպիչմենթի գործընթացը, ԱՄՆ պետքարտուղար Մայք Պոմպեոյից պահանջել են ներկայացնել Ուկրաինայի իշխանությունների հետ շփումներին առնչվող փաստաթղթերը, հաղորդում է Reuters-ը։ Նման պահանջ է ներկայացվել ԱՄՆ-ի ազգային անվտանգությունն ու ընտրությունների ամբողջականությունը վտանգող Թրամփի գործողությունների հետ մտահոգությունների ֆոնին օրենսդիրների ձեռնարկած հետաքննության մեկնարկից հետո։ Ներկայացուցիչների պալատի հետախուզության, վերահսկողության, արտասահմանյան գործերի գծով հանձնաժողովում մոտակա 2 շաբաթների ընթացքում ցուցմունքներ կտան նաև ԱՄՆ պետքարտուղարության 5 աշխատակիցներ, նրանց թվում՝ Ուկրաինայի հարցերով ԱՄՆ նախագահի հատուկ ներկայացուցիչ Քուրթ Վոլքերը, որը, մի շարք ԶԼՄ-ների տեղեկություններով, հրաժարական է տվել։ Վոլքերի հրաժարականի պատճառը դեռևս հայտնի չէ։ Պետքարտուղարությունը ևս չի մեկնաբանում այդ տեղեկությունը։


ՌԴ պաշտպանության նախարարությունում մեկնաբանել են Սիրիայի հարցում «Ռուսաստանի կողմից իր խոստումների չկատարման» մասին Թուրքիայի արտգործնախարար Մևլութ Չավուշօղլուի հայտարարությունը։ Ինչպես նշել է գերատեսչության պաշտոնական ներկայացուցիչ գեներալ-մայոր Իգոր Կոնաշենկովը, այդ արտահայտությունը, ինչպես նաև Սիրիայի հյուսիսում ռազմական գոծողություններ սանձազերծելու մասին սպառնալիքները տարակուսանք են առաջացրել, հաղորդում է ՌԻԱ Նովոստին։ «Թուրքական Հանրապետության ԱԳՆ ղեկավարի՝ ռազմական գործողություններ սանձազերծելու կոչ պարունակող հայտարարությունը Սիրիական Արաբական Հանրապետության հյուսիսում կարող է հանգեցնել միայն իրավիճակի սրման, այլ ոչ թե դրա կարգավորման, ինչպես դա ամրագրված է Ռուսաստանի և Թուրքիայի նախագահների ստորագրած համատեղ հուշագրում»,- նշել է նա։ Կոնաշենկովը հայտարարել է, որ Ռուսաստանն ամբողջ ծավալով կատարել և շարունակում է կատարել հոկտեմբերի 22-ի Սոչիի հուշագրի դրույթները։ Գեներալի խոսքերով՝ Ռուսաստանն ապահովել է հակամարտող կողմերի տարանջատումը, Անկարայի հետ համատեղ իրականացվում է սահմանամերձ տարածքի պարեկություն։ Դրանից բացի, իրավիճակի նորմալացման համար ռուսական ռազմական ոստիկանության լրացուցիչ ուժեր են ներգրավվում, սկսում են գործել դաշտային հոսպիտալներ, տեղացի բնակչությունը մարդասիրական օգնություն է ստանում, վերականգնվում է ավերված ենթակառուցվածքը, եզրափակել է նա։ Չավուշօղլուն նախօրեին հայտարարել էր, որ Անկարան կարող է վերսկսել գործողությունները Սիրիայում, եթե Մոսկվան ու Վաշինգտոնը չկատարեն անվտանգության գոտուց քրդական զորամիավորումների դուրսբերման պարտավորությունը։


2019 թվականի առաջին 4 ամիսներին Թուրքիայով Եվրամիություն մեկնող ապօրինի միգրանտների թիվը զգալիորեն կրճատվել է, հայտնում է Welt am Sonntag շաբաթաթերթը։ Եվրահանձնաժողովի զեկույցի համաձայն, որին հունիսի 15-ին հղում է կատարել գերմանական շաբաթաթերթը, 2019 թվականի մայիսի 5-ի դրությամբ ժամանողների ընդհանուր թիվը կազմել է 11217՝ 29 տոկոսով քիչ, քան 2018 թվականի նույն ժամանակահատվածում, երբ գրանցվել էր 15833 մարդ։ Եվրահանձնաժողովի տվյալներով՝ գրեթե բոլոր ապօրինի միգրանտները Թուրքիայից Հունաստան են ժամանել (11076 մարդ) և միայն աննշան մասը՝ Բուլղարիա ու Իտալիա։ Սակայն, չնայած փախստականների թվի նվազմանը, «Թուրքիայի և Հունաստանի ցամաքային սահմանին ծանրաբեռնվածությունը շարունակում է բարձր մնալ»,- նշված է փաստաթղթում։ Թուրքիայի իշխանությունները հայտնում են «մարդկանց մեծ թվի» մասին, որոնց թույլ չեն տվել անցնել Հունաստանի սահմանը։


«Կառավարության հերթական նիստում վարչապետ Նիկոլ Փաշինյանն անդրադարձավ պետական կառավարման համակարգին։ Նրա կարծիքով, Հայաստանում կոռուպցիայի դեմ պայքարը տեղի է ունենում ի հեճուկս այդ համակարգի։ Այս մասին գրում է «Փաստ» թերթը։ «Իրավապահ համակարգին պետք է որոշ ժամանակ անց ասես՝ իսկ ի՞նչ եղավ։ Ու պատճառ միշտ էլ կգտնվի՝ փորձաքննություն է, այն մեկը փախավ, այն մեկը ուզում է փախչի, մյուսը ցուցմունք չի տալիս։ Եկեք արձանագրենք, որ ամբողջ պետական համակարգը, այո՛, հեղափոխությանը դիմադրում է։ Եվ այդ դիմադրությունը ես ջարդելու եմ, չկա ուրիշ տարբերակ, որովհետև Հայաստանի ժողովուրդն անձամբ ինձ ու իմ քաղաքական թիմին ձայն է տվել, որ այս երկրում փոփոխություն տեղի ունենա, ոչ թե տարբեր առիթներով անընդհատ պտտվենք ու պտտվենք»,- ասել էր Փաշինյանը։ Տպավորություն է, թե բոլորը մեղավոր են, բացի իշխանություններից, որոնք, կարծես թե, իրենց ստանձնած պատասխանատվությունը փորձում են դնել այլոց՝ ժողովրդի, նախկին իշխանությունների, կառավարման ներկայիս համակարգի ուսերին։ Հոգեբան Կարինե Նալչաջյանը «Փաստի» հետ զրույցում ասում է՝ ամեն ինչ շատ ավելի լուրջ է, քան երբեմն մեզ թվում է առաջին հայացքից։ Ընդգծում է՝ Հայաստանն այսօր ինչ-որ անլուրջ վիճակներում է հայտնվել՝ գտնվելով աշխարհաքաղաքական լրջագույն մարտահրավերների կիզակետում։ Պետությունը սկսել է խանգարել հեղափոխությանը։ Հեղափոխություն կոչվածը վերցված է որպես առանձին, աներկբա, երկնային, աստվածային արժեք, որը ելնելով Փաշինյանի հայտարարություններից, դիրքորոշումներից, գնալով խզում է իր կապը պետության հետ։ «Երկնքից կախված այդ արժեքը»՝ հեղափոխությունը, ու պետությունը ոչ միայն իրար հետ կապ ու գործ չունեն, այլ, կարծես թե, պետությունը, կառավարման համակարգը սկսել են խանգարել հեղափոխությանը։ Քննադատությունները, որոնք հնչում էին առաջ կամ էլ հեղափոխությանն անմիջապես հաջորդած շրջանում, որոշակիորեն ընկալելի էին մարդկանց համար։ Մարդիկ մտնում էին նոր կառավարիչների վիճակի մեջ, ասում էին՝ 20 տարվա քանդածը, չգիտես ինչու՝ ոչ 30 տարվա, հնարավոր չէ արագ վերականգնել։ Համբերատար, հույսով սպասում էին, բայց հենց առաջին օրվանից սկսվեց պատասխանատվությունից հրաժարվելու գործընթացը։ Ցանկացած բացասական զարգացման, անհաջողության դեպքում ներկաները շուռ են գալիս և մեղքը դնում նախկին իշխանությունների վրա։ Փաշինյանի խոսքում կա տեղեկատվության արտահոսք։ Հիմա շատ օրինաչափ գործընթաց է սկսվել։ Եթե մի կողմ դնենք Փաշինյանի ելույթների զգացմունքային, թատերականացված, պետական գործչին անհարիր արտահայտությունները, որոնք շատ հաճախ անցնում են պատշաճության սահմանը, և նայենք նրա խոսքի բովանդակային կողմին, թե ինչ է ասում մարդը, այստեղ բավականին մեծ հետևողականություն եմ տեսնում։ Փաշինյանի խոսքում արտաքին քողի տակ կա տեղեկատվության արտահոսք։ Դեռ հեղափոխության օրերին նա իր հրապարակային խոսքում ասում էր՝ վենդետա չի լինելու։ Հոգեբանական լեզվում սա կոչվում է ժխտման երևույթ։ Երբ ինչ-որ բան ժխտում ենք, դրա հետևում պետք է փնտրել պլանավորված գործողություն կամ ներքին մղում այդ բանն անելու։ Հիմա տեսնում ենք, որ այն, ինչ տեղի է ունենում, տեղավորվում է վենդետա հասկացողության շրջանակներում։ Վերջին ելույթներում Փաշինյանն անթաքույց հետևյալ արտահայտություններն է օգտագործում՝ կառավարման համակարգը խանգարում է հեղափոխությանը, այն ջարդելու եմ։ Մարդն անկեղծորեն ու պարզ ասում է, թե ինչ է ուզում անել։ Պետության գլխին կանգնած մարդն ասում է՝ կջարդի պետական համակարգը, և մի հպումով այդ համակարգի ներսում գործող մարդկանց անվանում է ծույլեր և անբաններ։ Հայաստանում պրոֆեսիոնալիզմին պատերազմ է հայտարարված։ Այժմ պետությունը շարունակում է իր կյանքը, առանձնապես կտրուկ աղետալի փոփոխությունների դեռ չենք հանդիպում։ Ինչի՞ շնորհիվ է դա արվում։ Նախ նշենք, որ պետական կառավարման համակարգի ենթահամակարգի օղակները վերացան, միացան և այլն։ Համակարգային ապամոնտաժումն արդեն սկսվել է։ Վերին օղակները փոխվեցին, այնտեղ հայտնվեցին «քայլող մարդիկ», բայց որպեսզի համակարգի աշխատանքը լիարժեք խախտվի, միայն վերին օղակները փոխելը քիչ է։ Կա ինստիտուցիոնալ հիշողություն։ Այդ համակարգերը լի են պրոֆեսիոնալ մարդկանցով, որոնք տարիներ շարունակ կատարել են իրենց գործը, և այդ աշխատանքը դեռևս ընթանում է։ Այսինքն՝ ինստիտուցիոնալ հիշողությունը դեռ խաթարված չէ՝ միջին օղակի աշխատանքի շնորհիվ։ Որպեսզի դադարեցնեն այդ մեխանիզմի աշխատանքը, պետք է ինստիտուցիոնալ հիշողությունը վերացնեն։ Ի՞նչ է սա նշանակում։ Նախ կարծում եմ, որ Հայաստանում բոլոր ասպարեզներում պրոֆեսիոնալիզմին պատերազմ է հայտարարված։ Եթե քանդում ես նախարարությունները, պետական հիմնարկները, պրոֆեսիոնալ մարդիկ հայտնվում են փողոցում։ Ընդ որում, այդ օղակները նաև նրանք են, որոնք շատ ոգևորված նպաստել են հեղափոխությանը։ Մի կողմից՝ սա մարդկային մեծ դրամա է, բայց պետական համակարգը ոչնչացնելու համար սա այնքան էլ առաջնային չէ, քանի որ քանդվում է պետությունը։ Եթե կառավարման համակարգի օղակները հայտարարվում են անպիտան, նշանակում է, որ պետությունը ջարդում են։ Սա արդեն պատասխանատվությունից խուսափել չէ, դա տեսել ենք պարբերաբար, սա մուտք է մեկ այլ փուլ։ Մարդը բաց ասում է այդ մասին, ինչ անենք, որ իր խոսքը համեմում է ինչ-որ էկզոտիկ արտահայտություններով, համեմատություններով։ Նա չի խորշում ևս մեկ անգամ վարկաբեկել հայրենասիրությունը, ծաղրական տոնով խոսել դրա մասին։ Հայրենասիրությունը խմբային արժանապատվությունն է։ Եթե մեզ զրկում են մեր խմբային արժանապատվությունից, որպես հոգեբանական կառույց ուղղակի սկսում ենք փտել։ Ինչո՞ւ են իշխանության ներկայացուցիչներն ավելի ջղաձիգ դարձել։ Ավելի բարձր դիրք ունեցողի վարքը, խոսքի ձևը ենթակա է նույնացման։ Այսօր այդ օրինաչափությունն, իհարկե, գործում է, բայց հակված եմ մտածել, որ խնդիրն ավելի լուրջ է, խորքային։ Իշխանության եկած մարդիկ նույն գործին լծված մարդիկ են։ Իրենք իրենց գործն են անում, և ասեմ՝ վատ էլ չեն անում։ Խոսքի և, ընդհանրապես, վարքի կուլտուրայի անկումը շատ ակնհայտ է, բայց սա արտաքին կողմն է, իսկ ստորջրյա հատվածը հասկանալու համար պետք է տեսնել գործընթացները, ո՞ւր են դրանք գնում, հաջորդ թիրախը ո՞րն է։ Կառավարության վերջին նիստից հետո հաջորդ թիրախը պետական կառավարման համակարգն է. ի՞նչն է ջարդելու և փշրելու՝ Հայաստանի Հանրապետության պետական կառավարման համակարգը, ո՞ւմ կողմից է ջարդվելու՝ կառավարման համակարգի ղեկին կանգնած մարդու»,- գրում է թերթը։ Նյութն ամբողջությամբ՝ թերթի այսօրվա համարում։


ՀՀ գլխավոր դատախազ Արթուր Դավթյանը Բիշքեկում մասնակցել է Անկախ պետությունների համագործակցության մասնակից-երկրների գլխավոր դատախազների համակարգող խորհրդի 29-րդ նիստին։ Նիստի ընթացքում քննարկվել են կոռուպցիայի, մարդկանց առևտրի, անօրինական միգրացիայի, ահաբեկչության և բռնության այլ ձևերով արտահայտվող ծայրահեղականության, տեղեկատվական տեխնոլոգիաների կիրառմամբ կատարվող հանցագործությունների դեմ ԱՊՀ անդամ երկրների համագործակցության ծրագրերի կատարման 2018թ. արդյունքները, իրականացման ընթացքը, ինչպես նաև 2019-2023 թթ. հանցավորության դեմ համատեղ պայքարի պլանները։ Նիստի ընթացքում ներկայացվել է ԱՊՀ անդամ երկրներում իրավապահ գործունեության դատավարական հիմքերի արդիականացման, գողացված ակտիվների վերադարձման և այլ ոլորտներում դատախազական գործառույթների արդյունավետության բարձրացման, միջազգային համագործակցության ակտիվացման պրակտիկան և փորձը։ Այս շրջանակներում ՀՀ գլխավոր դատախազ Արթուր Դավթյանը ներկայացրել է Հայաստանում կալանքը որպես խափանման միջոց ընտրելու վերաբերյալ դատարան ներկայացնող միջնորդությունների հիմնավորվածության ապահովման ուղղությամբ ՀՀ դատախազության նախաձեռնությամբ Հայաստանի, այնպես էլ այլ պետությունների դեմ ՄԻԵԴ կայացված որոշումների, ներպետական իրավակիրառ պրակտիկայի համակողմանի ուսումնասիրության արդյունքում կատարված քայլերը և դրանց արդյունքները։ «Նախորդ տարվա համեմատ 2018թ. հարուցված քրեական գործերի 22 տոկոսով ավելացման պայմաններում 217-ով կամ 20 տոկոսով նվազել են կալանքը որպես խափանման միջոց ընտրելու միջնորդությունները (2017թ. - 1087, 2018թ. - 870)։ Դրան զուգահեռ 63 տոկոսով ավելացել են կալանքին այլընտրանք հանդիսացող գրավի կիրառման դեպքերը՝ հատկապես կապված կալանքի ժամկետների երկարաձգման հարցերի քննության հետ»,- ասել է Արթուր Դավթյանը՝ հավելելով, որ Հայաստանը պատրաստ է արձանագրած առաջընթացի փորձով կիսվել գործընկեր երկրների հետ։


ՀՀ գլխավոր դատախազը Բիշքեկում մասնակցել է նաև Շանհայի համագործակցության կազմակերպության անդամ-պետությունների գլխավոր դատախազների 17-րդ նիստի աշխատանքներին, որտեղ Հայաստանն ունի երկխոսության գործընկերոջ կարգավիճակ։ Նիստի օրակարգում քննարկվել են մաքսանենգությանը, թմրանյութերի, հոգեմետ նյութերի ապօրինի շրջանառության դեմ պայքարում կազմակերպության մասնակից և գործընկեր երկրների գործակցության ամրապնդման մեխանիզմները։ Արթուր Դավթյանն իր ելույթում անդրադարձել է ներպետական և անդրազգային մակարդակներում այս վտանգավոր և այլ հանցատեսակներ ծնող հանցագործության դեմ պայքարի հիմնական բարդություններին և դրանց հաղթահարման ուղղությամբ ՀՀ-ում իրականացված համակարգային միջոցառումներին։ ՀՀ գլխավոր դատախազը, մասնավորապես նշել է, որ ՀՀ ազգային անվտանգության ռազմավարությունից բխող համակարգային միջոցառումների շրջանակներում նախորդ տարիներին էականորեն բարելավվել է այս հանցատեսակի դեմ պայքարի արդյունավետությունը, ինչի շնորհիվ հայտնաբերվել և առգրավվել են մեծ քանակությամբ թմրամիջոցներ, որոնց առյուծի բաժինը նախատեսված է եղել տարանցման համար։ Բիշքեկ կատարած այցի շրջանակներում ՀՀ գլխավոր դատախազը առանձին երկկողմ հանդիպումներ է ունեցել գործընկեր երկրների պատվիրակությունների ղեկավարների, գլխավոր դատախազների հետ, որոնց ընթացքում քննարկվել են իրավական փոխօգնության ոլորտում գործակցության, դատախազական կառույցների միջև համագործակցության ընդլայնման ուղղություններին ու հնարավորություններին վերաբերող հարցեր։ Արթուր Դավթյանի և Ուզբեկստանի Հանրապետության գլխավոր դատախազ Նիգմաթիլլա Իյուլդաշևի երկկողմ հանդիպման արդյունքում ստորագրվել է հանցավորության վիճակի և այլ հարցերի վերաբերյալ տեղեկատվության փոխանակման, իրավական հարցերով խորհրդատվությունների, քրեական գործերով իրավական օգնություն ցույց տալու և հանձնման մասին հարցումների շրջանակներում հաղորդակցության արդյունավետության բարձրացման, դատախազական մարմինների գործունեության հարցերով գիտագործնական համատեղ միջոցառումներ անցկացնելու և այլ ուղղություններով երկու երկրների գլխավոր դատախազությունների միջև համագործակցության հուշագիր։


Այսօր Ազգային ժողովում տեղի ունեցած միջադեպից հետո, երբ ԲՀԿ-ական պատգամավոր Գևորգ Պետրոսյանը չվերադարձավ նիստերի դահլիճ, «Իմ քայլի» մի շարք պատգամավորներ ասացին, թե Պետրոսյանն ԱԺ-ից գնացել է Գագիկ Ծառուկյանի հետ՝ նշելով, որ Ծառուկյանը գուցե նրա հետ շատ լուրջ խոսակցություն ունի՝ կապված ԱԺ-ում նրա հայտարարությունների հետ։ Այս առնչությամբ, ԲՀԿ խմբակցության քարտուղար Արման Աբովյանը լրագրողների հետ զրույցում ասաց, որ Գևորգ Պետրոսյանը Ծառուկյանի հետ չի գնացել, այլ Դեմիրճյան փողոցում ուներ հանդիպում, ուստի դահլիճից դուրս է եկել և գնացել է այդ հանդիպմանը։ Դիտարկմանը, որ «Իմ քայլի» պատգամավորներից մեկը վստահություն հայտնեց, որ Ծառուկյանը շատ լուրջ խոսակցություն է ունենում Գևորգ Պետրոսյանի հետ, Արման Աբովյանն ասաց. «Չգիտեմ՝ ինչու են մեր գործընկերներ նման ենթադրություն արել, թե Ծառուկյանը Պետրոսյանի հետ լուրջ խոսելիք ունի, գուցե նրանցից հարցնեք, ես չգիտեմ»։ Ինչ վերաբերում է տեսակետին, որ Գևորգ Պետրոսյանն իր նախագծերով արջի ծառայություն է մատուցում Գագիկ Ծառուկյանին, Արման Աբովյանը նկատեց. «Գոյություն ունեն տարբեր տեսակետներ, և յուրաքանչյուր պատգամավոր կարող է իր տեսակետը հայտնել։ Հիմա ես զերծ կմնամ մեկնաբանել՝ ով ում ինչ ծառայություններ է մատուցում։ Կարող եմ ասել մի բան, որ ԲՀԿ-ն լիովին կիսում է պարոն Պետրոսյանի դիրքորոշումը բոլոր այն հարցերի շուրջ, որոնք բարձրացրել է նա։ Պետք չէ փնտրել ենթատեքստեր այս կամ այն կողմից, գոյություն ունի հստակ ու պարզ դիրքորոշում։ Մենք մեր դիրքորոշումն արտահայտեցինք, մեր գործընկերները՝ իրենցը, լարված խոսակցություն էր։ Այստեղ արտառոց բան չեմ տեսնում»։ Հարցին, թե իրենք կիսո՞ւմ են Գևորգ Պետրոսյանի տեսակետը, թե գողականներն իրենց ոչ մի վնաս չեն տալիս, Արման Աբովյանը հստակ պատասխան չտվեց՝ նշելով, որ երբ այդ օրինագիծը կգա ԱԺ լիագումար նիստերի օրակարգ, այն ժամանակ իրենք իրենց տեսակետը կհայտնեն. «Յուրաքանչյուր հանցագործություն կատարող պետք է պատժվի։ Ավելին, գոյություն ունի հանցագործությունների ցանկ, որոնք պետք է ավելի խստացվեն»։


ՀՀ Սահմանադրական դատարանի նորընտիր դատավոր Վահե Գրիգորյանն Սահմանադրական դատարանի շուրջ ստեղծված իրավիճակի վերաբերյալ նամակով դիմել է ՍԴ անդամներին և սահմանադրական մարմիններին՝ Ազգային ժողովին, նախագահին, կառավարությանը, Դատավորների ընդհանուր ժողովին։ Նա այդ իրավիճակը ճգնաժամային է բնորոշել՝ նշելով ճգնաժամի հիմքերն ու պատճառները։ Նամակի առաջին մասը ներկայացնում ենք ստորև. «Մեծարգո տիկնայք և պարոնայք, Սույն գրությամբ դիմելու նպատակը Հայաստանի Հանրապետության Սահմանադրական դատարանի (հետայսու՝ Դատարան) ներկայում հանդես եկող կազմի սահմանադրականության խնդրից բխող սահմանադրական ճգնաժամի հիմքերի պարզաբանումներն են և ճգնաժամից ելքի շուրջ անհրաժեշտ որոշումների կայացումը։ Սույն գրությամբ շարադրանքի լեզուն զերծ է (որքան հնարավոր է) իրավաբանական շարադրանքին հատուկ ֆորմալ տերմինաբանությունից՝ նպատակ հետապնդելով վերհանել խնդրի էությունը և այն քննարկման առարկա դարձնելով լուծել սույնի հասցեատեր և Դատարանի դատարանակազմության ընթացակարգում մասնակից սահմանադրական մարմինների և Դատարանի անդամների ու դատավորների միջև հնարավոր համախոհությամբ, քանի որ սույն խնդրի լուծման այլ հնարավոր տարբերակ առկա չէ, ինչը կբացատրվի ներքևում։ Սահմանադրական նորմերի պահանջների և փաստերի հակիրճ նկարագրությունը։ Սահմանադրության 166 հոդվածի 1-ին մասի համաձայն, Դատարանը կազմված է ինը դատավորներից։ Սահմանադրության 170 հոդվածի 5-րդ մասի համաձայն, որոշումներն ու եզրակացությունները, պայմանավորված գործի բնույթով, ընդունվում են Դատարանի դատավորների ընդհանուր թվի ձայների առնվազն երկու երրորդով, իսկ մնացած հարցերով որոշումները՝ ընդհանուր թվի ձայների մեծամասնությամբ։ Սահմանադրության 213 հոդվածով նախատեսված է, որ Դատարանի նախագահը և անդամները պաշտոնավարում են մինչև 2005 թ.-ի փոփոխություններով Սահմանադրությամբ սահմանված ժամկետի ավարտը։ Այնուհետև՝ նույն հոդվածով նախատեսվում է դատավորների թափուր տեղերի համար առաջադրումների հաջորդականությունը։ Ներկայում գործում են Դատարանի երկու դատավոր (դատավորներ՝ պարոն Ա. Դիլանյանն ու ես), որոնք ընտրվել են 2015թ.-ի դեկտեմբերի 6-ին ընդունված փոփոխություններով Սահմանադրության 7-րդ գլխի դրույթների ուժի մեջ մտնելուց հետո և մինչ այդ նշանակված Դատարանի 7 անդամ (դատարանի անդամներ՝ տիկնայք Ա. Գյուլումյանը, Ա. Պետրոսյանը, պարոնայք Հ. Նազարյանը, Ֆ. Թոխյանը, Ա. Թունյանը, Հ. Թովմասյանը, Ա. Խաչատրյանը)։ Վերաբերելի նորմերի լեզվաբանական մեկնաբանությունը։ Դատարանի դատավորի և Դատարանի անդամի կարգավիճակների տարբերությունն անառարկելիորեն ակնհայտ է՝ ընդհուպ մինչև ճանաչված Սահմանադրի կողմից Սահմանադրության, օրինակ՝ 166, 170 և 213 հոդվածների շարադրանքում՝ հստակ տարբերակմամբ։ Այսինքն՝ Սահմանադիրը Սահմանադրության 213 հոդվածում Դատարանի անդամների և նախագահի պաշտոնավարման ժամկետի մասին նշմամբ չէր կարող նկատի ունենալ Դատարանի դատավորներին և դատավորներից ընտրված նախագահին՝ Դատարանի անդամների և Դատարանի դատավորների կարգավիճակների չհամընկնման պատճառով։ Այլ խոսքով, այս հոդվածով նորմերի լեզվաբանական վերլուծությամբ պաշտոնական ժամկետը չի ավելացվել դատավորների համար՝ վերջիններիս տակ նկատի ունենալով Դատարանի անդամներին։ Դատարանի անդամների պաշտոնի վերափոխում չի կատարվել այս հոդվածով։ Ավելին, եթե Սահմանադիրը Սահմանադրության 213 հոդվածում Դատարանի անդամների և նախագահի պաշտոնավարման ժամկետի մասին նշումով նպատակադրված լիներ Դատարանի անդամների և անդամներից ընտրված նախագահի պաշտոնավարումը երկարացնել դատավորի կարգավիճակում մինչև 2005 թվականի փոփոխություններով Սահմանադրությամբ սահմանված ժամկետի ավարտը, ապա նույն հոդվածի առաջին նախադասության վերջին բառին կետադրական նշանի հավելումից հետո կավելացներ՝ «որպես դատավորներ» բառերը, ինչը չի արվել։ Ինքնին, այս նորմերի միայն լեզվաբանական մեկնաբանմամբ ակնհայտ է, որ Սահմանադրի կողմից Դատարանի անդամները և նրանցից ընտրված նախագահը դատավորների կարգավիճակ չեն ստացել, քանի որ նպատակային հստակություն ավելացնող այս մոտեցմանը («որպես դատավորներ» հստակեցնող շարադրանքը, եթե այդպիսին լիներ Սահմանադրի կամքը) Սահմանադրի կողմից չդիմելը ոչ թե հստակության ապահովմանն ուղղված շարադրանքի թերություն է, այլ Սահմանադրի ուղիղ դիտավորություն՝ Սահմանադրական դատարանի անդամներին և անդամներից ընտրված նախագահին չօժտել դատավորի կարգավիճակով։ Բայց սույն խնդրի լուծումը հնարավոր չէ միայն կիրառելի նորմերի լեզվաբանական մեթոդով մեկնաբանությամբ։ Այս մեթոդի կիրառման նպատակն էր վերհանել այն իրողությունը, որ Սահմանադրության տեքստը չի պարունակում Դատարանի անդամի պաշտոնի նույնացում, վերափոխում, վերանվանում կամ անվանափոխություն նշանակող արտահայտություններ կամ շարադրանք Դատարանի դատավորի պաշտոնի ուղղությամբ։ Արդ, Սահմանադրության տեքստում դրանք (Դատարանի անդամները և դատավորները) ոչ միայն նույնական չեն, այլև՝ նպատակայնորեն տարբերակված են։


Սահմանադրի նպատակին համապատասխանությունը. Դատարանի անդամի պաշտոնը Դատարանի դատավորի պաշտոնի անվերապահորեն վերափոխման մասին Սահմանադրության 213 հոդվածի մեկնաբանությունը չի կարող լինել Սահմանադրի կամքի դրսևորում։ Ավելին, նման մեկնաբանությունը արմատապես մերժելի է հենց Սահմանադրի՝ Սահմանադրությամբ ամրագրված նպատակներին ուղիղ հակոտնյա լինելով։ Այսպես. 2015թ.-ի Սահմանադրությամբ փոփոխություններն իրենց հիմքում ունեցել են այն անհրաժեշտության գիտակցումը (ըստ Հայաստանի Հանրապետության սահմանադրական բարեփոխումների 2014 թ.-ի հայեցակարգի 2.6.3 կետի), որ պետք է հստակ ամրագրվեր սահմանադրական վերահսկողություն իրականացնող դատական այս մարմնի հիմնական գործառույթը՝ Սահմանադրության գերակայության ու անմիջական գործողության ապահովումը, դրա իրականացման համար նախատեսելով անհրաժեշտ ու բավարար սահմանադրաիրավական երաշխիքներ։ Հետևաբար, Սահմանադրության նորմերի բովանդակությունը բացահայտելիս անհրաժեշտաբար պետք է տեսադաշտում պահել, ես կասեի՝ առաջին հերթին, Սահմանադրի նպատակը։ Այդ նպատակը, անառարկելիորեն, ներառում է նաև Դատարանի գործառույթի իրականացման համար անհրաժեշտ ու բավարար սահմանադրաիրավական երաշխիքների ամրագրումը, ներառյալ՝ Դատարանի կազմավորմանն ուղղված կարգն ու երաշխիքները և այսու, այս՝ դատարանակազմական կարգն ու երաշխիքները օր առաջ կյանքի կոչելու անհրաժեշտությունն իսկ հենց Սահմանադրի կամքն է՝ ունենալ հենց այս կարգով ձևավորվող և գործող դատարան և հրաժարվել նախկին դատարանակազմական կարգի կիրառումից։ Այս նպատակի իրագործման համար 2015թ.-ի սահմանադրական փոփոխությունները ներառել են Դատարանի կազմավորման սկզբունքորեն նոր և տարբերվող մոտեցում, որը կոչված է եղել բարձրացնելու դատավորների և՛ անկախության, և՛ նրանց ընտրության գործընթացով բարոյական և մասնագիտական, ինչպես նաև՝ այլ որակների ստուգման արդյունավետությունը։ Այս նպատակի համար ընտրվել էր Դատարանի կազմության գործընթացում ներգրավել Ազգային ժողովը, Հանրապետության նախագահին, Կառավարությունը և Դատավորների ընդհանուր ժողովը մասնակից դարձնելու տարբերակը։ Այս դերակատարների ներգրավմամբ Սահմանադրությամբ նախատեսվեց 2 դատարանակազմական դերակատարների միաժամանակյա գործարկումը յուրաքանչյուր դատավորի ընտրության հարցում՝ Դատարանի դատավորի թեկնածուի ներկայացնող (Հանրապետության նախագահ, Կառավարություն կամ Դատավորների ընդհանուր ժողով) և ընտրող մարմին (Ազգային ժողով) և դատավորի պաշտոնավարման ժամկետը սահմանափակվեց 12 տարի ժամկետով՝ հակառակ նախկինում Դատարանի անդամի համար նախատեսված ցմահ ժամկետի (65 կամ 70 տարի պաշտոնավարման ժամկետներով՝ կախված, թե որ խմբագրությամբ Սահմանադրության գործողության ժամանակ է նշանակվել այդ անդամը)։ Այս փոփոխությունների՝ Դատարանին վերաբերելի մասով առանցքային տարրերից էին նաև քաղաքական մարմինների կողմից Դատարանի նախագահի ընտրության հարցին միջամտության չեզոքացումը և այս լիազորության դելեգացումը Դատարանի դատավորներին, որպես Դատարանի անկախության և ներքին ինքնավարության նկատմամբ պահանջված հարգանք։ 2015թ.-ի Սահմանադրության փոփոխությունների ընդունման պահից ի վեր հստակորեն հայտնի է եղել Սահմանադրի նպատակը՝ օր առաջ ունենալ 2015թ.-ի փոփոխություններով Սահմանադրության պահանջներին համապատասխան ձևավորվող/կազմավորվող Դատարան, որում դատավորները պետք է ընտրվեին նոր ձևավորված ընթացակարգով, 12 տարի պաշտոնավարման ժամկետով, Դատարանի նախագահը պետք է ընտրվեր դատավորների կողմից՝ 6 տարի պաշտոնավարման ժամկետով։


Իսկ Սահմանադրության 213 հոդվածի, որպես անցումային նորմեր նախատեսող դրույթի, ուղիղ նպատակը պետք է լիներ այս նպատակն օր առաջ կյանքի կոչելն ու իրականություն դարձնելը, իհարկե այլ՝ ուշարժան շահերի հաշվի առնմամբ։ Արդյունքում՝ Սահմանադրության 7-րդ գլխի կանոններով նախատեսված Սահմանադրական դատարանն իր (1) կառուցվածքով և (2) դատարանակազմական ընթացակարգերով նախկինում գործող դատարանների համեմատ արդեն իսկ դրանցից ակնհայտորեն և էականորեն տարբերվող դատարան է։ 2005թ.-ի փոփոխություններով Սահմանադրության համաձայն Դատարանի համեմատությամբ 2015թ.-ի փոփոխություններով Սահմանադրությամբ նախատեսված Դատարանն ունի ներկայացվածության ավելի բազմազան շրջանակ (3 դատավորները պետք է անհրաժեշտաբար լինեն դատավորների կորպուսից) և դատարանակազմական ընթացքի նկատելիորեն ավելի հավասարակշռված մոդել, որտեղ թեկնածուների ներկայացումն ու ընտրությունը կատարվում են տարբեր մարմինների կողմից, որոնցից երկուսը (դատավորների ընդհանուր ժողովը և Հանրապետության նախագահը) ընտրող մարմնի՝ Ազգային ժողովի հետ չունեն (կամ չպետք է ունենան) քաղաքական-կուսակցական կապվածություն՝ սրանով ապահովելով նաև ընտրվող դատավորների ընտրության ընթացքում կուսակցական շահերի հնարավոր չեզոքացումը։ Մինչդեռ, Սահմանադրության 213 հոդվածի այն մեկնաբանությունը, որը հիմք է ընդունվել Դատարանի մինչև 2018թ.-ի ապրիլի 9-ը (Հանրապետության 4-րդ նախագահի երդմնակալության և Սահմանադրության 7-րդ գլխի ուժի մեջ մտնելու օրը) անդամների և նախագահի պաշտոնների ինքնըստինքյան դատավորի և դատավորներից ընտրված Դատարանի նախագահի կարգավիճակների վերափոխման համար, կարող էր հանգեցնել կամայականությունների համար ազատ տիրույթի ձևավորման, երբ 213 հոդվածը կիրառվում է ոչ թե Սահմանադրի նպատակին համահունչ անցումային տրամաբանությամբ, այսինքն՝ հնարավորինս արագ և առանց բարդությունների Սահմանադրության փոփոխված դրույթները ուժի մեջ մտնելուն նպաստելը, այլ՝ հակառակը՝ Սահմանադրի կողմից սահմանված դատարանի կազմության կանոնների և նախանշված տեսակի դատարան ունենալու հնարավորությունը հնարավորինս հետաձգելը՝ մեկ կոնկրետ վերցրած կուսակցության կամ քաղաքական ուժի (անկարևոր է, թե որ կուսակցության կամ քաղաքական ուժի մասին է խոսքը) բացարձակ հայեցողության գործադրմամբ և շահերի համար։ Այսինքն, Սահմանադրության փոփոխություններն ընդունված լինելով 2015թ.-ի դեկտեմբերի 6-ին, 213 հոդվածի այն մեկնաբանությունը, համաձայն որի՝ այն ուղղակիորեն վերափոխում է Դատարանի անդամի պաշտոնը Դատարանի դատավորի պաշտոնի, մինչև ընդունված Սահմանադրության 7-րդ գլխի կանոնների ուժի մեջ մտնելը, բաց կարող էր լինել այնպիսի կամայականության կիրառման համար, որի սահմանափակումն այսպիսի մեկնաբանությամբ անհնար է։ Մասնավորապես, հղվելով քննարկման առարկա հանդիսացող կոնկրետ ժամանակահատվածի (2015թ.-ի դեկտեմբերի 6-ից մինչև 2018թ.-ի ապրիլի 9-ը) կոնտեքստուալ առանձնահատկություններին, ես չեմ կարող անտեսել, որ 2005թ.-ի սահմանադրական փոփոխություններով Սահմանադրությամբ նախատեսված երկու առանցքային դատարանակազմական մարմինները (Հանրապետության նախագահը և Ազգային ժողովը), որոնք նշանակել են Դատարանի անդամներին, եղել են մեկ քաղաքական կուսակցության որոշիչ ազդեցության տակ։ Այսինքն, 2015թ.-ի փոփոխություններով Սահմանադրության 7-րդ գլխի ընդունման պահից մինչ դրանով նախատեսված նորմերի ուժի մեջ մտնելու պահը (2018թ.-ի ապրիլի 9-ը) տևած 2,5 տարվա ընթացքում մեկ կուսակցության կողմից կատարվող նշանակումների ազդեցությունը, որն արդեն իսկ մինչ այդ պահը նշանակել էր Դատարանի անդամների զգալի մասին (իսկ վերջին նշանակմամբ՝ ապահովեց իր նշանակած անդամների մեծամասնությունը Դատարանում) արդեն իսկ սահմանադրական փոփոխությունների ընդունված լինելու պայմաններում, երբ հստակ էր, որ նախկին (2005թ.-ի փոփոխություններով Սահմանադրությամբ նախատեսված) դատարանակազմական կարգը չէր գործելու մոտ ապագայում (տառացիորեն 40 օր անց), մեկ քաղաքական կուսակցության բացարձակ հայեցողությամբ կայացված որոշումներով (Դատարանի անդամ նշանակելու և նրան 2015թ.-ի Սահմանադրության 7-րդ գլխի կանոնների ուժի մեջ մտնելուց 20 օր առաջ Դատարանի նախագահ նշանակելու) Դատարանի նկատմամբ 2015թ.-ի Սահմանադրությամբ նախատեսված դրույթների զգալի մասի գործողությունը հետաձգվել է մինչև 2035թ.-ը, սրա հիմքում նույն կուսակցության անդամին մինչև 2035թ.-ը Դատարանի անդամ և Դատարանի նախագահ տեսնելու մասնավոր և կուսակցական շահից զերծ որևէ այլ նկատառման հրապարակային պարզաբանման բացակայությամբ։ Հետայսու՝ նյութին վերաբերելի փաստարկումներում անձանց անունները նշելու նպատակը փաստերի ճշգրտությունն ապահովելն է, ոչ թե անձանց վրա շեշտադրումներ կատարելը, որոնց նկատմամբ անձնական հարգանքից զատ այլ վերաբերմունք չունեմ։ Այսպես. որևէ ողջամիտ կասկածից վեր է, որ Սահմանադրության 213 հոդվածին տրված մեկնաբանությունը հիմք է ծառայել և փաստված իրողությամբ հանգեցրել է այնպիսի գործողությունների, որոնք հետաձգել են Սահմանադրի կամքի օր առաջ իրագործումը, առնվազն 2015թ.-ի դեկտեմբերի 6-ից մինչև 2018թ.-ի ապրիլի 9-ը ընկած ժամանակահատվածում տեղի ունեցած իրադարձությունների ազդեցությամբ, երբ հաստատապես հայտնի է եղել Սահմանադրի կամքը Դատարանի ձևավորման սկզբունքների և գործունեության, ինչպես նաև ներդատարանական ինքնավարության հարցերի վերաբերյալ։ Ապաև, եթե այս պարզ իրողության փաստմամբ այս հոդվածի նման մեկնաբանության Սահմանադրի կամքին համապատասխանությունն այլևս լրջագույն կասկածի տակ է, որն առ այսօր չի բարձրաձայնվել Դատարանի որևէ անդամի կողմից, և պարզաբանման կարիք ունի առհասարակ այս՝ 213 հոդվածի մեկնաբանման ողջ շրջանակը։


Վերը նշվածը ոչ թե և ոչ միայն Սահմանադրի կամքին տրամագծորեն հակառակ և բարձր հավանականությամբ հնարավոր սցենար է եղել, ինչպիսին Սահմանադիրը չէր կարող կամենալ և նպատակադրել 213 հոդվածի անցումային դրույթներով, այլ նաև՝ արդեն փաստված և ի կատար ածված ծրագիր, անկախ նրանից՝ այն իր տակ ունեցել է համապատասխան մտադրություն, թե՝ ի կատար է ածվել ակամա գործողությունների զուտ և խիստ պատահական համընկնման և որևէ մեկի կողմից այս ընթացքին հետևելիս, ներառյալ նաև՝ Դատարանի անդամների, Սահմանադրի կամքին հակառակ որևէ միտում չնկատելով։ Եթե՝ առաջինը, ապա սա լրջագույն պարզաբանման կարիք ունի։ Կրկնեմ, որ վերը նկարագրվածը տեղի չի ունեցել Սահմանադրության որևէ նորմի ձևական խախտմամբ, այլ՝ Սահմանադրության 213 հոդվածի կամայականությունների համար ընդարձակ տիրույթ նախատեսող մեկնաբանությամբ, ինչը հանդիսանում է նաև Դատարանի մինչև 2015թ.-ի դեկտեմբերի 6-ին ընդունված փոփոխությունների ուժի մեջ մտնելուց առաջ նշանակված դատարանի անդամների պաշտոնավարման ավտոմատ վերափոխման մոտեցման հիմք՝ դեպի Սահմանադրական դատարանի դատավորների պաշտոնավարում։ Վերը նշվածը տեղի է ունեցել Սահմանադրության 213 հոդվածի՝ սրան նախկինում տրված մեկնաբանության ողջ ծավալի խստիվ ձևական համապատասխանությամբ, սակայն Սահմանադրի նպատակներին ուղղակիորեն հակառակ։ Ապաև, Սահմանադրության 213 հոդվածի դրույթների մինչ այսօր ունեցած կիրառության շրջանակը պետք է հանդիսանա քննարկման առարկա՝ վերը նկարագրված խնդիրների լուծումները գտնելու նպատակի համար։ Արդ, որպես Դատարանի դատավոր, Սահմանադրին տրված իմ երդման թելադրանքով, ինձ համար արմատապես մերժելի է Սահմանադրի կամքին ձևական համապատասխանության, սակայն Նրա նպատակների դեմ որևէ մոտեցում, որի ընդամենը մեկ դրսևորումը հակիրճ փորձեցի շարադրել և իմ համոզմունքը շարադրելիս ես որևէ կարևորություն և նշանակություն չեմ տալիս այն իրողությանը, թե ինչու այս հարցը մինչ այսօր չի բարձրաձայնվել Դատարանի որևէ անդամի կողմից։ Ես իմ դատողությունների հիմնավորվածության և գործողությունների անհրաժեշտության մեջ համոզվածություն ունենալիս՝ դրանց հրապարակման և դիմելու հարցում չեմ կարող ինձ կաշկանդել այլոց պատկերացումներով և մոտեցմամբ։ Սահմանադրական դատարանի անդամի երդման մասով Դատարանի անդամները մինչ այսօր գտնվում են Դատարանի անդամի երդման ներքո և մինչ այսօր չեն երդվել որպես Դատարանի դատավորներ։ Դատարանի անդամների երդումն էականորեն տարբեր է Դատարանի դատավորի երդումից։ Մասնավորապես. Նվազագույն և որևէ կասկած չունենալով Դատարանի անդամների մասնագիտական բարեխղճության և ազնվության, ինչպես և նրանց բարձր մարդկային որակների և հատկանիշների նկատմամբ, այլ շրջադարձորեն հակառակը՝ վստահ լինելով այդ որակներին, նրանք, ինչպես և յուրաքանչյուր հրապարակային երդում տված անձ, պետք է անհրաժեշտաբար իրենց երդմանը հավատարիմ մնալով դեռ շարունակեին մնալ Դատարանի անդամ և բարձր պահել այդ Դատարանի անդամի պատիվը (տե՛ս երդումների տեքստերը մեջբերված վերևում)։ Մինչդեռ, եթե Սահմանադրության 213 հոդվածի թելադրանքով նրանք այլևս դատավորներ պետք է լինեն, ինչպես պնդում են, ապա՝ արդյո՞ք հենց իրենց իսկ տրված երդման հետ չի առաջին հերթին Սահմանադրության 213 հոդվածի կիրառված մեկնաբանության հակասությունը։ Ապաև՝ կամ երդումը, կամ 213 մեկնաբանության իրենց տարբերակը։ Միաժամանակյա գործողություն չկա. սրանք համատեղելիություն չունեն»։


Արցախի մայրաքաղաք Ստեփանակերտում նախօրեին կայացած քաղաքապետի ընտրությունների նախնական արդունքներով քաղաքապետ է ընտրվել Դավիթ Սարգսյանը։ Արցախի ԿԸՀ տվյալների համաձայն շուրջ 39 հազար ընտրողներից քվեարկությանը մասնակցել է 21 հազար ընտրող։ Դավիթ Սարգսյանն ստացել է 7787 ձայն, երկրորդ տեղում Գրիգորի Սահակյանն է, ով ստացել է 4765 ձայն։ Երրորդ տեղում Արեգ Ավագյանն է (3125), 4-րդ տեղում՝ Արմեն Հակոբյանը (3059), 5-րդ տեղում Արայիկ Ավանեսյանը (2108)։ Վերջինս առաջադրվել է «Ինքնություն և միասնություն» կուսակցության կողմից, իսկ մնացած 4-ն ինքնաառաջադրվածներ են։ Դավիթ Սարգսյանը անկուսակցական է, «ՔՈՆՍԱԼԹ ՖԻՆԱՆՍ ԳՐՈՒՊ» ՍՊ ընկերության հիմնադիր տնօրեն, Արցախի Քիք-Բոքսինգի ֆեդերացիայի նախագահ։ Նշենք, որ Արցախի 228 համայնքում և մայրաքաղաք Ստեփանակերտում առաջադրել են 415 թեկնածուներ։ Ըստ Արցախի կենտրոնական ընտրական հանձնաժողովի տվյալների, ժամը 20.00-ի դրությամբ Արցախում կայացած ՏԻՄ ընտրություններին մասնակցել է 67326 ընտրող։


Հոկտեմբերի 30-ի գիշերը Ադրբեջանի Զինված ուժերը խոշոր տրամաչափի գնդացիրներից կրակ են բացել Տավուշի մարզի գյուղերի ուղղությամբ, հայտնել է ՀՀ ՊՆ խոսնակ Արծրուն Հովհաննիսյանը։ Նրա խոսքով, պատասխան կրակից հետո հակառակորդը լռել է, հայկական կողմից տուժածներ ու լուրջ հետևանքներ չկան։ Հայաստանի Պաշտպանության նախարարությունն Ադրբեջանին կոչ է անում զերծ մնալ սադրանքներից ու Հայաստանի պետական սահմանին լարվածության սրումից։  «Ադրբեջանական կողմը Բաքվում ընթացող ԱՊՀ պաշտպանության նախարարների նիստի ֆոնին ակնհայտորեն գնում է սադրանքների, ՀՀ պետական սահմանին առաջացնելով լարում։ Մենք կոչ ենք անում ադրբեջանական կողմին զերծ մնալ սադրանքներից և մեր կողմից նշում, որ սադրանքները անպատասխան չեն մնա, սակայն նիստից հետո»,- Ֆեյսբուքի իր էջում գրել է Հովհաննիսյանը։ Այսինքն Հայաստանը կպատասխանի, երբ Շոյգուն Բաքվից մեկնի՞։ Հիշեցնենք, որ Բաքվում տեղի է ունեցել ԱՊՀ պաշտպանության նախարարների նիստը, որին մասնակցում է նաև Ռուսաստանի պաշտպանության նախարար Սերգեյ Շոյգուն։ Դավիթ Տոնոյանը չի մասնակցում նիստին։ Բաքվում նիստից առաջ Սերգեյ Շոյգուն ժամանել է Հայաստան ու հատկանշական հայտարարություններ արել։ Կրեմլը մտադիր է Հայաստանում տեղակայված ռուսական ռազմաբազայի կրակային ներուժը կրկնապատակել՝ նոր ու արդիականացված սպառազինությամբ հագեցնելով այն։ Շոյգուն հայտարարել է, որ Գյումրիում տեղակայված 102-րդ ռուսական ռազմաբազան մարտունակ է և պատրաստ է Հայաստանի Զինված ուժերի հետ դիմակայել մարտահրավերներին ու սպառնալիքներին։ Ինտերֆաքսի հաղորդմամբ՝ Շոյգուն ասել է. «Մեր ռազմական գերատեսչությունների փոխգործակցության մակարդակը թույլ է տալիս մեզ օպերատիվ լուծել ընթացիկ խնդիրները և ժամանակին արձագանքել տարածաշրջանում տեղի ունեցող փոփոխություններին»։ Այս հայտարարությունները Երևանում հնչել են նույն օրը, երբ ԱՄՆ Կոնգրեսի Ներկայացուցիչների պալատում ընդունվում էր Հայոց ցեղասպանության ճանաչման մասին բանաձևը։ Նախօրեին Ադրբեջանը հայտարարել էր, որ Բաքվում Չմիավորման շարժման ընդունած բանաձևը իր հաղթանակն է, որը «թույլ է տալիս» Ադրբեջանին «վերականգնել տարածքային ամբողջականությունը»։ Սերգեյ Շոյգուն տարածաշրջանում ի՞նչ փոփոխություններ նկատի ունի, որոնց պետք է արձագանքել։ Բաքվում փորձում են հասկանալ, թե ում դեմ են ուղղված Ռուսաստանի ու Հայաստանի համատեղ ջանքերը։ Ադրբեջանում կցանկանային, որ որպես թիրախ դիտարկվի Վրաստանը. իբր ամերիկացիները ցանկանում են Սիրիայում իրենց ուժերը տեղակայել Վրաստանում՝ Ախալքալաքում։ Բայց Բաքվում հասկանում են, որ Մոսկվան ու Վաշինգտոնը շատ հարցերում համաձայնեցված են գործում, և չի բացառվում, որ Հարավային Կովկասի հարցում ևս համաձայնություն կա։ Այդ թվում, «տարածքային ամբողջականության վերականգնման» և Ցեղասպանության ճանաչմանն արձագանքի վերաբերյալ։ Հիշեցնենք, որ մի քանի օրից Հայաստան է այցելելու Ռուսաստանի արտաքին գործերի նախարար Սերգեյ Լավրովը։


«Ժամանակ» թերթը գրում է. «Ներքաղաքական իրադարձությունների բուռն զարգացման համատեքստում անշուշտ հասկանալի է, որ ուշադրությունից դուրս էր մնալու Հունաստանի նախագահ Պրոկոպիոս Պավլոպուլոսի այցը Հայաստան, առավել ևս, որ Հունաստանը խորհրդարանական կառավարմամբ պետություն է, և նախագահը առաջնային քաղաքական պաշտոնյա և դեմք չէ։ Այդուհանդերձ, Հունաստանի նախագահի հայաստանյան այցը, որ տեղի է ունեցել Հայաստանի նախագահ Արմեն Սարգսյանի հրավերով, հնարավոր է դիտարկել արդեն շատ ավելի կարևոր քաղաքական իրադարձության՝ հունվարին Երևանում տեղի ունենալիք Հայաստան-Հունաստան-Կիպրոս եռակողմ ձևաչափի առաջին վեհաժողովի նախերգանքի իմաստով։ Այդ վեհաժողովի մասին հայտնի է վաղուց, իսկ Հունաստանի նախագահի հետ հանդիպմանն էլ դրա սպասման մասին նշել է Հայաստանի վարչապետ Նիկոլ Փաշինյանը։ Հայաստան-Հունաստան-Կիպրոս եռակողմ գործակցության ձևաչափը նախաձեռնել է Հայաստանը։ Դեռևս մարտին Հայաստանի արտգործնախարար Զոհրաբ Մնացականյանի՝ Կիպրոս այցի ընթացքում դրվեց արտգործնախարարների մակարդակում գործակցության սկիզբ, ու ազդարարվեց ձևաչափի առաջին՝ հունվարին Երևանում կայանալիք վեհաժողովը։ Այս ընթացքում, սակայն, միջազգային իրադարձություններում տեղի են ունեցել զարգացումներ, որոնք ինքնին նոր միջավայր են ստեղծել նոր ձևաչափի առաջին վեհաժողովին ընդառաջ։ Մասնավորապես, խոսքը, իհարկե, Թուրքիայի շուրջ սիրիական առիթով տեղի ունեցող զարգացումներն են և, մասնավորապես, ԱՄՆ Ներկայացուցիչների պալատում Հայոց ցեղասպանության ճանաչման մասին բանաձևի ընդունումը։ Իսկ բանն այն է, որ Հայաստան-Կիպրոս-Հունաստան եռակողմ ձևաչափը գործնականում դիտարկվում է որպես թուրքական աշխարհաքաղաքական նկրտումների հնարավոր արգելափակոց։ Ինչ խոսք, դա, իր հերթին, եռակողմ գործակցության և ձևաչափի բավականին նեղ հատկանիշ կամ բնորոշում է, որովհետև երեք երկրները, մեծ հաշվով, ունեն շատ ավելի մեծ քաղաքական ներուժ՝ ընդհուպ քաղաքակրթական կապիտալի խորքային համատեքստում։ Միևնույն ժամանակ, սակայն, իրադարձություններն ու հանգամանքները դասավորվել են այնպես, որ այդ ամենը որոշակիորեն հատվում է Թուրքիայի աշխարհաքաղաքական նկրտումների հետ, ինչն էլ, իր հերթին, անխուսափելի է դարձնում այդ ներուժի իրացումը առանց թուրքական նկրտումների զսպման ուղղությամբ ջանքերի։ Եռյակը չի որոշել այդպես, այդպես գործնականում «որոշել» է Թուրքիան, հատկապես էրդողանյան, այսպես ասած, ծավալապաշտական և անգամ կայսերապաշտական հավակնությունների ժամանակահատվածում։ Դա էլ, իր հերթին, անխուսափելի է դարձնում եռակողմ ձևաչափի ծավալումն առանց Թուրքիայի այդ ծավալապաշտական գործողություններն ու ռազմավարությունը սահմանափակելու։ Ինչ կստացվի այդ գործում։ Այդ հարցի շատ թե քիչ պատասխանի ուրվագծումը կնշմարվի թերևս երևանյան վեհաժողովին ավելի մոտ կամ դրա ընթացքում։ Սակայն ակնառու է, որ եռակողմ ձևաչափը, թեկուզ անուղղակի, սակայն արդեն իսկ ստացել է բավականին լուրջ քաղաքական քարտ-բլանշ ԱՄՆ-ից»։ Առավել մանրամասն՝ թերթի այսօրվա համարում։


ՀՀ ոստիկանապետի ժամանակավոր պաշտոնակատար Արման Սարգսյանն այցելել է հոկտեմբերի լույս 16-ի գիշերը Երևանում վիրավորում ստացած ոստիկանին։ Նշենք, որ Ազատության պողոտայում տեղի ունեցած միջադեպի հետևանքով «գլխի գագաթային շրջանում պատռված վերք, փափուկ հյուսվածքների սալջարդ, գլխուղեցի ցնցում» ախտորոշմամբ «Սուրբ Գրիգոր Լուսավորիչ» ԲԿ է տեղափոխվել 25-ամյա Ա. Հակոբյանը։ Վերջինիս վիճակը բժիշկները գնահատում են բավարար։ Ոստիկանն այժմ գտնվում է հիվանդանոցի նեյրովիրաբուժական բաժանմունքում։ Հիշեցնենք, որ միջադեպի հետևանքով հրազենային վիրավորում էր ստացել ոստիկան Տիգրան Առաքելյանը, ով հիվանդանոցում մահացել է։ Ավելի վաղ հայտնել ենք, որ հոկտեմբերի 16-ին՝ ժամը 04։20-ին, «Սուրբ Գրիգոր Լուսավորիչ» բժշկական կենտրոնից հաղորդում է ստացվել այն մասին, որ «կենսաբանական մահ, հրազենային վերք ձախ բազկի շրջանում» ախտորոշմամբ իրենց մոտ բուժօգնության են տեղափոխվել 1981 թվականին ծնված Տիգրան Առաքելյանը և «գանգի գագաթային շրջանի պատռվածք վերք ախտորոշմամբ» 1994 թվականին ծնված Ա. Հակոբյանը։ Անմիջապես դեպքի վայր է մեկնել քննչական-օպերատիվ խումբ։ Պարզվել է, որ հիվանդանոց տեղափոխված անձինք ՀՀ ոստիկանության ծառայողներ են, ովքեր նույն օրը՝ ժամը 03։40-ի սահմաններում, իրենց ծառայությունը կատարելու ընթացքում, «Հաղթանակ» զբոսայգու մուտքի մոտ նկատել են երկու անձի։ Վերջիններս, տեսնելով պարեկային մեքենան, դիմել են փախուստի։ Ոստիկանության ծառայողները հետապնդել են նրանց և Ազատության պողոտայում բռնել։ Բռնված անձինք փորձել են դիմել փախուստի, որի ժամանակ նրանցից մեկը հափշտակել է ոստիկաններից մեկին ամրակցված զենքը, հարվածել Ա.Հակոբյանի գլխին և կրակել Տ.Առաքելյանի ձախ բազկին, ով ստացած մարմնական վնասվածքներից մահացել է։ Դեպքի առթիվ հարուցվել է քրեական գործ՝ ՀՀ քրեական օրենսգրքի 238-րդ հոդվածի 1-ին մասով, 316-րդ հոդվածի 2-րդ մասով և 104-րդ հոդվածի 1-ին մասով, երկու անձ բերման է ենթարկվել։


Խոսքը գնում է Պեկինի մերձակայքում գտնվող պատի հատվածների մասին։ Բադալին հատվածը, որը գտնվում է Պեկինից 75 կմ հեռավորության վրա, Չինաստանի Մեծ պատի ամենաշատ այցելվող հատվածներից մեկն է։ Հիշեցնենք, որ Չինաստանում թոքաբորբի նոր տիպի վիրուսից 26 մարդ է մահացել, իսկ վարակվածների թիվը հասել է հազարի։ Կորոնավիրուսից մահվան դեպքեր են արձանագրվել նաև հարևան երկրներում։